ועדת הפנים והגנת הסביבה, כנסת 19, פרוטוקול מספר 382, 2014-09-22 11:00

מירי רגב: שלום לכולם, בוקר טוב.

מירי רגב: אני פותחת את ישיבת ועדת הפנים והגנת הסביבה בדיון מעקב נוסף בענין היערכות משטרת ישראל לעליית יהודים להר הבית.

מירי רגב: נמצא אתנו פה אבי ביטון, שאנחנו כבר מכירים אותו.

מירי רגב: ברוך הבא.

מירי רגב: הבנתי שהממ"ז נמצא היום ב - - ולכן הוא לא הגיע.

מירי רגב: אני רוצה להודות שוב לממ"ז על הסיור שהיה לנו במזרח ירושלים ועל החשיבות שאנחנו רואים בטיפול בכל הרמת הראש, אני כך קוראת לזה, והגברת האלימות במזרח ירושלים, שלאט לאט גם מגיעה לתוך מרכז העיר.

מירי רגב: אם לא נטפל במזרח ירושלים כפי שצריך, נמצא את עצמנו גם בתל-אביב עם אותם אירועים.

מירי רגב: החלטתי לקיים את הדיון היום אבי, משום שאנחנו קיימנו דיון על הר הבית לפני חודשיים בערך, חודש, במהלך המושב, מתוך תקווה שלמרות שיש אירועים כאלה ואחרים במזרח ירושלים והשפעות הדדיות בין מה שקורה בהר הבית למזרח ירושלים, למרות שאני לא רוצה לקשר בין הדברים, והבטחה של הממ"ז אלי, שאתם תעשו את כל מה שניתן כדי שהיהודים יוכלו לעלות להר הבית, קיבלתי בשבועיים האחרונים הרבה מאד "סמסים" וטלפונים של קבוצות של אנשים, נשים, ילדים, נערים, שהגיעו מכל הארץ ובעקבות התפרעות שוב הם קיבלו פרס, סגרו את ההר ליהודים, והמוסלמים המשיכו לעלות להר הבית.

<אבי ביטון: בשבועיים האחרונים?

מירי רגב: כן, בשבועיים-שלושה האחרונים.

מירי רגב: דרך אגב, מעכשיו אני מעבירה כל "סמס" שאני מקבלת לשר ולממ"ז.

מירי רגב: עכשיו אני אעביר גם למפכ"ל, שגם הוא היה עסוק בזה ולא רק השר והממ"ז, גם המפכ"ל יתעסק בעניינים.

מירי רגב: אני יודעת, זה קשה.

מירי רגב: לא נעים להתעסק בדברים שלא נוח להתעסק אתם אבל תפקידנו להתעסק עם דברים שצריך להתעסק אתם.

מירי רגב: כידוע לכם, בתקופת חג הרמדאן קיימנו כאן דיון כדי לדאוג שמרקם החיים המוסלמי יתאפשר, והמוסלמים יעלו ויתפללו בחג הרמדאן ואף אחד לא יפריע להם, וכך היה ואני שמחה על כך.

מירי רגב: - -

<אבי ביטון: ממש לא.

מירי רגב: - - כשהם התפרעו, אתם החלטתם לא להעלות אותם וזה בסדר אבל לא סגרתם בגלל זה את ההר ליהודים כשהם התפרעו.

מירי רגב: לא יכול להיות מצב שאנחנו לפני חגי תשרי, חגים שבהם יהודים רוצים לעלות להר הבית, ולא רק בחגים גם בשוטף.

מירי רגב: יש החלטת ממשלת ישראל שתהיה עליה של יהודים להר הבית.

מירי רגב: אני לא מדברת על תפילת יהודים בהר הבית, שזו סוגיה אחרת שצריך גם בה לדון אבל לא בענין הזה אנחנו דנים היום - ויהודים לא יכולים לעלות להר הבית משום שבעצם המוסלמים מתפרעים והם משיגים בדיוק מה שהם רוצים להשיג, שההר ייסגר רק ליהודים במקום שההר ייסגר גם ליהודים וגם למוסלמים כי בכל מדינה מתוקנת, כשמישהו פועל בניגוד לחוק לא נותנים לו פרס.

מירי רגב: מה גם שהקמתי ועדת משנה בענין עליית יהודים להר הבית.

מירי רגב: אחת המסקנות שלה, ולא היה שם מישהו קיצוני.

מירי רגב: יושב ראש הוועדה היה דוד צור, אחד משלכם.

מירי רגב: אחת המסקנות שלה היתה שאם אכן יש התפרעות בזמן שיהודים עולים להר הבית, ההר צריך להיות סגור למוסלמים וליהודים כאחד וזה לא נעשה, אני רוצה ל בין מה קורה שם.

מירי רגב: מדוע יהודים לא יכולים לעלות להר הבית.

מירי רגב: כיצד אנחנו מתכוונים השנה הזאת, הבאה עלינו לטובה, לאפשר ליהודים לעלות בראש השנה, לפני יום כיפור, בצאת יום כיפור, במהלך סוכות, במהלך חול המועד, לאותם יהודים שרוצים לעלות להר הבית, שיוכלו לעלות להר הבית בלי שיעמדו שם שעות בתור, בלי שיחזירו את הנשים והילדים הביתה, ושיכבדו את החלטת הממשלה ואת מדיניות הממשלה לאפשר ליהודים לעלות להר הבית.

מירי רגב: אז בעצם רשות הדיבור היא שלך כי במקום פ"ע אתכם קיימתי ישיבה.

<אבי ביטון: קודם כל, אני רק אתקן שבתקופת הרמדאן אנחנו מנענו כניסה של לא עשרות אלא מאות אלפי מוסלמים להר הבית בכל ארבעת ימי השישי של הרמדאן וב"לילת אל קאדר".

<אבי ביטון: אם אנחנו מדברים על כמויות אז ביום שישי של הרמדאן מגיעים להר הבית כמות של בין 150 ל-200 אלף מוסלמים רק ביום שישי.

<אבי ביטון: השנה הזאת, בעקבות חשש לפרוץ מהומות וחשש לפגיעה בנפש, אנחנו מנענו כניסה של מאות אלפי מוסלמים מגיל 40 או מגיל 50, כל מי שמתחת לגיל הזה לא נכנס, לא הותרה לו הכניסה להר הבית.

<אבי ביטון: אנחנו מדברים על סדר גודל של מעל ל-100 אלף בכל יום שישי.

<אבי ביטון: ב"לילת אל קאדר", שזה למעשה הלילה החשוב ביותר למוסלמים, גם שם אנחנו ביצענו דילול ומנענו כניסה של מאות אלפים לשטח הר הבית למרות אירועי הפרות הסדר הקשים שהיו בגזרה במרחב דוד.

<אבי ביטון: מחוז ירושלים התמודד ב"לילת אל קאדר" עם 42 מוקדי אפס"ד רציניים מאד גם בעיר העתיקה וגם בכפרים ובעוטף ירושלים.

<אבי ביטון: את מכירה את הנתונים, הנתונים האלה הוצגו לך גם בסיור.

אורית סטרוק: מה הסיבה שמנעתם אותם?

<אבי ביטון: בגלל החשש לפרוץ מהומות, החשש לפגיעה בנפש, אנחנו מנענו כניסה של מתחת לגיל 50 להר הבית בכל תקופת הרמדאן בימי שישי ו"בלילת אל קאדר".

<אבי ביטון: בסך הכל, סדר גודל של מאות אלפי מוסלמים שנמנעה מהם הגישה להר הבית בחודש הקדוש ביותר - -

אורית סטרוק: זה הוכיח את עצמו?

<אבי ביטון: בעובדה, בתפילות ימי השישי אכן לא היו אירועים של הפרות סדר בהר הבית.

<אבי ביטון: לא אירועים שאנחנו צפינו שעשויים להיות אם נכניס 150 ו-200 אלף מוסלמים לשטח ההר.

אורית סטרוק: כלומר, זה המתכון שלכם והוא מתכון מוצלח.

<אבי ביטון: אנחנו נוקטים בכל יום שישי, לא רק ברמדאן, ברגע שיש חשש ממשי לפרוץ מהומות ולפגיעה בנפש, על פי החלטה של מפקד המחוז, באישור מפכ"ל ושר, מחליטים על הגבלת גיל הכניסה להר הבית.

אורית סטרוק: למה שאלתי אותו?

אורית סטרוק: כי זו כבר פעם שנייה ושלישית שאנחנו שומעים את זה וכדאי שנרשום לפנינו שלמשטרה יש מתכון מוצלח, שהיא מכירה אותו - -

<אבי ביטון: זה עלה גם בהמלצות הוועדה.

אורית סטרוק: - - ואם יש לה כזה מתכון, היא צריכה להמשיך להשתמש בו.

<אבי ביטון: זה עלה גם בהמלצות הוועדה, הענין של הדילול, זה הוצג שם ומפקד המחוז - -

<מיכאל פואה: רק נשרפה תחנת משטרה, להזכיר.

מירי רגב: נכון, יש לנו גם תשובה, שזה עדין בתחקיר בענין של "אל קאדר", של אותם שוטרים שלכאורה אומרים שעזבו את התחנה.

<מיכאל פואה: לא משנה.

<מיכאל פואה: המתכון הזה, בסופו של דבר, הביא לשריפת תחנת משטרה.

<מיכאל פואה: אם זה בסדר מבחינת משטרת ישראל, על הכיפק אבל צריך לזכור את זה במסגרת הדברים.

<אבי ביטון: אז גם פה אני אתקן אתכם ואני אעמיד אתכם על טעותכם: נקודת הר הבית נסגרת חמש פעמים בשנה לאורך שנים רבות.

<אבי ביטון: ארבע פעמים בימי שישי של הרמדאן ופעם אחת ב"לילת אל קאדר" כי החשש שאם השוטרים חס וחלילה יילכדו שם ואנחנו נצטרך לפרוץ עם כוח גדול, רק הפריצה תוביל להרוגים בנפש, ובסופו של דבר, אנחנו מנענו שפיכות דמים והרוגים בנפש, ולכן נשרפה נקודת המשטרה.

<אבי ביטון: נשרף ציוד אבל לא נשפך דם וזה משהו שלדעתי יותר חשוב.

מירי רגב: כן, אבל סמל נשרף.

מירי רגב: לפעמים הסמלים חשובים לא פחות.

מירי רגב: כשאתה בא ושורף תחנת משטרה זה מראה שאנחנו מצפצפים על החוק ואנחנו לא פוחדים מהמשטרה ומבחינתנו היא לא מהווה איום.

מירי רגב: זה מה שזה אומר.

מירי רגב: זה אומר: אנחנו עושים מה שאנחנו רוצים.

מירי רגב: אם מוסלמים וערבים, אזרחי מדינת ישראל, מרגישים שהם יכולים לשרוף תחנת משטרה והדברים עוברים לסדר היום, זו אוזלת יד של המשטרה נקודה.

מירי רגב: אף אחד לא יכול להסביר שום דבר אחר בענין הזה.

מירי רגב: אם זה היה קורה בחיפה, אם זה היה קורה בתל-אביב, אם זה היה קורה במודיעין, אתם הייתם מוצאים את מי ששרף את תחנת המשטרה ומעמידים אותו לדין ובצדק, והיינו כולנו נותנים לכם את הגיבוי המלא.

<אבי ביטון: הר הבית הוא לא מודיעין והר הבית הוא לא רחובות.

<אבי ביטון: הר הבית, יש לו דינמיקה משלו - -

מירי רגב: אבל הר הבית נמצא בשטח שיפוטה של מדינת ישראל, והר הבית נמצא במקום רגיש, זה נכון, והוא מורכב, זה נכון, אבל יש מדיניות, וצריך לעמוד במדיניות של מה שהממשלה קבעה.

מירי רגב: לא יתכן בעיניי ששורפים תחנת משטרה במזרח ירושלים והכל עובר לסדר היום.

<אבי ביטון: קודם כל, הסיבה שמשטרת ישראל מפנה את נקודת הר הבית בימים האלה היא כדי לא להעמיד את מפקד המחוז בדילמה האם באמת להיכנס להר הבית ולפרוץ להר הבית עם כוחות, כשיש 100,000 או 150,000 מוסלמים בשטח ההר.

<אבי ביטון: רק המנוסה והבהלה יגרמו לאבדות בנפש - -

מירי רגב: אין דילמה.

מירי רגב: אפשר להוציא את כולם ולסגור את הר הבית לכולם.

<אבי ביטון: - - ובהתנגשות בין הסמל לבי שפיכות דמים, אני חושב שהסמל נסוג מפני שפיכות דמים, ויתקנו אותי פה אם אני טועה.

<אבי ביטון: אני בטוח שקודך כל נושא של חיי אדם והנושא של שפיכות דמים זה מעל לכל.

<מיכאל פואה: - - אתה דואג שלא ייווצר המצב שצריך לצאת ממנו.

<אבי ביטון: אתה מפריע לי.

<אבי ביטון: - - אני יכול להגיד לכם שעשרות מוסלמים נעצרו כחשודים בשריפת נקודת הר הבית.

<אבי ביטון: זה נכון שהחקירה עדין לא הסתיימה אבל גם השמות וגם יש מעצרים רבים בנושא הזה.

<אבי ביטון: זה דבר ראשון.

מירי רגב: טוב.

מירי רגב: אז בא תגיד לנו איך אתם נערכים לעליית יהודים להר הבית.

<אבי ביטון: - - דבר שני, בהמשך לטענה שלך שהר הבית נסגר בשבועיים האחרונים, אז גם פה אני אעמיד אתכם על טעותכם: הר הבית לא נסגר, ככל שאני זוכר, בשבועיים או בשלושה שבועות האחרונים למבקרים.

<אבי ביטון: כל מי שהגיע להר הבית עלה להר הבית, ולכן גם פה יש לכם כנראה איזו שהיא טעות בדיווח או בעדכון.

<אבי ביטון: - -

מירי רגב: רק שניה אחת.

מירי רגב: יכול להיות שיש לי טעות בדיווח.

מירי רגב: מי אמור להציג את המצגת של השבועיים האחרונים?

<אסף פריד: לא של השבועיים האחרונים, של החגים ושל מה שהיה בעבר - -

מירי רגב: מה שהיה בעבר אנחנו יודעים, על זה כבר עשינו דיון.

מירי רגב: אנחנו כרגע מדברים על מה שיהיה בעתיד ואנחנו מדברים על שלושת השבועות האחרונים, של סגירת הדיון על הר הבית - היערכות לחגים, שנעשה כבר לפני חודש בוועדה.

מירי רגב: הוצג מה היה בעבר ודיברנו על זה.

מירי רגב: אני קיימתי דיון דחוף במסגרת פגרה חודש אחרי בענין הר הבית משום שאנחנו נמצאים שלושה ימים לפני ראש השנה, וכדי לוודא שהמשטרה זוכרת את תפקידה במתן אפשרות ליהודים לעלות להר הבית במהלך החגים – בכלל זה צריך להיות אבל בוודאי במהלך החגים - משום שקיבלתי הרבה מאד תלונות בשלושת השבועות האחרונים, אמרתי שאין מנוס מלקיים דיון נוסף בוועדה.

מירי רגב: בבקשה.

<אבי ביטון: אני עוד לא סיימתי אבל.

מירי רגב: שניה רגע.

מירי רגב: אני הרי אתן לך לדבר, זה לא ייגמר כאן ככה אבל משום שאמרת שלא היתה בעיה בשבועיים האחרונים, אני קיימתי את הדיון היום - -

<אבי ביטון: אמרתי שהר הבית לא נסגר - -

מירי רגב: לא, הר הבית אף פעם לא נסגר.

מירי רגב: הלוואי והיה נסגר לכולם.

<אבי ביטון: - - ליהודים הוא לא נסגר בשבועיים האחרונים ולא בשלושת השבועות האחרונים.

<רבקה שמעון: אני רוצה להעיר על זה.

<רבקה שמעון: אני מ"נשים למען המקדש".

<רבקה שמעון: אני יודעת מדיווחים של חברות שלי וגם מעצמי, שהרבה פעמים המשטרה לא סוגרת את הר הבית אבל מה שהיא כן אומרת זה שכל עוד יש קבוצה שמקבלת ליווי בהר, הקבוצה שמחכה ב"שער המוגרבים" מתעכבת.

<רבקה שמעון: מה שקורה הרבה פעמים זה שהיא מתעכבת ובסוף לא עולה.

<רבקה שמעון: צריך להבין גם שאנשים שבאים מרחוק, אין להם את כל הזמן שבעולם, הרי הלו"ז מאד צפוף.

<רבקה שמעון: אז יכול להיות מצב שההר כביכול לא נסגר, ואתה, אבי ביטון, הבטחת לנו שאין דבר כזה שתבוא קבוצה יהודית ויגידו לה: בינתיים תחכו כי הליווי בהר.

<רבקה שמעון: אתה אמרת שכל קבוצה שמגיעה תקבל ליווי אבל זה לא מה שקורה לנו בבידוק.

<רבקה שמעון: אומרים לנו החברים שלכם בהר: אז תחכו.

<רבקה שמעון: אז מה שקורה הרבה פעמים שיהודים, נשים וילדים, לא עולים בסופו של דבר כי הם חיכו וחיכו, והליווי עוד לא גמר אז הם אל עלו בסוף.

<רבקה שמעון: זה יקרה גם בחול-המועד לדעתי.

<רבקה שמעון: אז כביכול הר הבית פתוח אבל למעשה הוא בעצם סגור בגלל כל הסיפורים האלה.

<רבקה שמעון: אני גם רוצה להוסיף שהמצב בהר הבית, אני הייתי לאחרונה, חמור ביותר משום שהערביות שמקבלות כסף בשביל לעמוד ולצעוק ולקלל אותנו השתלטו על כל מרחבי ההר - -

מירי רגב: אבל זה הבטיח הממ"ז, שברגע שהן מתחילות לצעוק ולקלל מוציאים אותן משם.

<רבקה שמעון: אני שמעתי שהועלתה הצעה לשלול מהם את הביטוח הלאומי, לקחת מהם תעודות זהות - -

מירי רגב: אני לא יודעת.

מירי רגב: לפני שלוקחים להם תעודות זהות, לפני שמעבירים את זה למשרד הפנים, שהמשרד לביטחון פנים יטפל קודם כל במה שהוא צריך לעשות.

מירי רגב: בשלב הראשון זה מי שמקונן ומי שמקלל ומי שצועק, צריך להוציא אותם מההר.

מירי רגב: זו היתה ההחלטה של הממ"ז, לפני שמעבירים את זה למשרד אחר.

<רבקה שמעון: ביום העצמאות הם הצליחו לעשות את זה יפה מאד.

<רבקה שמעון: אני מעריכה את עבודת המשטרה.

<רבקה שמעון: הרבה פעמים כשאני עולה, אני מודה לשוטרים על הליווי ואני מאד מעריכה את העבודה שלהם.

<רבקה שמעון: הם יכולים לעשות יותר.

<רבקה שמעון: אם הם רק רוצים, הם יכולים.

<אסף פריד: (מצגת) יש כאן סרטונים מהתקופה האחרונה.

מירי רגב: בבקשה.

מירי רגב: אנחנו מדברים על השבועיים שלושה האחרונים.

<אסף פריד: - - יש כאן מדגם מייצג, את חלקו אני צילמתי וחלקו זה דברים שפורסמו כבר.

<אסף פריד: זה מהחצי שנה האחרונה.

<אסף פריד: תקיפה של ילדים שעלו להר הבית.

<אסף פריד: זה צולם מיד אחרי פסח.

מירי רגב: תריצו הלאה.

<אסף פריד: זה סרטון אחד שצולם בכ"ז סיוון, בתקופה של החטיפה של שלושת הנערים.

מירי רגב: טוב, דיברנו על זה כבר.

מירי רגב: אנחנו לא חוזרים על הדברים.

<אסף פריד: זה דבר חדש שהתחיל בשבועות האחרונים, זה חסימה בנתיב התנועה.

<אסף פריד: אנחנו רוצים לעלות להר הבית, עשרות ערבים מבוגרים ולא ילדים בני 15, 40,50 ויותר חוסמים בגופם את העלייה להר הבית.

<אסף פריד: זה סרטון מלפני שלושה שבועות.

<אסף פריד: אני בדיוק מנסה לעלות למעלה, - - - המשטרה לא מונעת את זה.

מירי רגב: זה לא יאומן, איזו בושה.

מירי רגב: הלאה.

מירי רגב: איפה המשטרה פה?

מירי רגב: איזה ביזיון.

מירי רגב: זה מה שקורה כשיש אוזלת יד.

מירי רגב: במשך שנים לא מטפלים בזה, אז זה מה שקורה, שעומד בסוף קיר של אנשים והמשטרה לא מסוגלת להזיז אותם כדי שיכנסו להר.

מירי רגב: בושה וחרפה, פשוט בושה וחרפה.

אורית סטרוק: אנחנו ראינו את המשטרה במקרים אחרים כאלה.

אורית סטרוק: המשטרה יודעת להזיז דברים כאלה כשהיא רוצה.

מירי רגב: עוד מישהו רוצה להגיד משהו לפני שהמשטרה.

מירי רגב: ..

<ארנון סגל: אני עיתונאי "מקור ראשון", פעיל הר הבית.

<ארנון סגל: יום רביעי שעבר, לטענות האלה שההר היה פתוח כביכול, יש את המדיניות שאני מבין שהמשטרה לא מכירה בה אבל בכניסה להר הבית יש כניסה לתיירים וכניסה ליהודים דתיים, בעלי חזות דתית.

<ארנון סגל: כרגע, כמו שהרבנית שמעון אמרה, יש כניסה של 15-15 יהודים דתיים להר ולא יותר.

<ארנון סגל: אולי לפעמים יותר, תלוי בהגדרות ותלוי ברגישויות.

<ארנון סגל: בשבוע שעבר, ביום רביעי, הגענו 50 איש כמדומני לכניסה להר, והיו אנשים שחיכו שעתיים וחצי בכניסה בעוד כל תיירי העולם חולפים על פניהם.

מירי רגב: על זה דיברתי, על הדברים האלה דיברתי שקורים בשבועיים האחרונים ולא שההר סגור.

מירי רגב: פשוט אנשים שמגיעים כדי לעלות בשלוש שעות שהממשלה אישרה, הם לא יכולים לעלות.

<שמשון אלבוים: רציתי להגיד כמה מילים, זה ייקח כמה דקות.

מירי רגב: כמה דקות קצרות.

מירי רגב: אל תחזור על דברי אחרים ותציג את עצמך.

<שמשון אלבוים: אני תחקירן לענייני המקדש.

<שמשון אלבוים: אני רוצה להבהיר בכמה מילים: אני רוצה להציג איזה שהוא דוח מבחינת המצגת או שאציג קודם את המצגת ואחרי זה אומר כמה מילים.

מירי רגב: לא רוצה יותר מצגות.

מירי רגב: תציג את הדברים.

<שמשון אלבוים: אני רוצה להציג את הלכי הרוח, איך שאנחנו מרגישים בהר הבית.

מירי רגב: אבל זה ידוע מה אתם מרגישים בהר הבית.

מירי רגב: מה אתה מחדש על מה שהציגו פה?

<שמשון אלבוים: יראו דברים אחרים.

מירי רגב: בבקשה, קצר.

<שמשון אלבוים: (מצגת) אני רוצה להציג פה כמה דברים: התדרדרות הביטחון בהר הבית, אובדן שליטה של הרשויות, הגנה למתפרעים ומפרי סדר, המתנה ארוכה בכניסה.

<שמשון אלבוים: חלק גדול מהדברים נראה בפנים.

<שמשון אלבוים: התדרדרות הביטחון – הדבר הראשון זה המארבים שיש לנו שם, בהר הבית, שזה קבוצות נשים, קבוצות גברים ואת זה כבר הציגו.

<שמשון אלבוים: אנחנו יודעים גם מי מממן את זה, המשטרה יודעת, השב"כ יודע, זה פורסם בכלי התקשורת כמו שאנחנו רואים.

<שמשון אלבוים: אנחנו גם יודעים וגם הצגנו פה בפעם הקודמת, שיש את הסעיפים בחוק שבעצם אוסר על כל התקהלות כזאת, כל מי שמתקהל שם בעצם מפר חוק ובינתיים לא נעשה שום דבר עם זה.

<שמשון אלבוים: הפרות סדר זה אלה שבאים מכל הסוגים.

<שמשון אלבוים: הסרט הבא זה סרט שחשוב לראות אותו.

<שמשון אלבוים: זה סרט של שלוש דקות, שרואים פה ארבע פעמים שיהודי מותקף בהר הבית, יהודה גליק במקרה, ארבע פעמים רואים בתוך ה-15 שניות.

<שמשון אלבוים: - -

מירי רגב: איפה המשטרה?

מירי רגב: לא נמצאת.

מירי רגב: היא רק מפרידה.

<שמשון אלבוים: - - ראו מכה ראשונה.

מירי רגב: איפה הבחור הזה שהיכה אותו?

מירי רגב: בטח יושב ב"מלחה" ושותה קפה.

<שמשון אלבוים: אגב, רואים אותו מצלם והמוסלמי צועק ומרביץ ומכאן כולם מבינים ...

יהודה גליק: גברתי, באירוע הזה המשטרה טיפלה.

יהודה גליק: אני קיבלתי צו הרחקה, הואשמתי בכתב אישום על התקפת אישה ערבייה על האירוע הזה.

יהודה גליק: זה האירוע שבית המשפט, לבקשת המשטרה, הרחיקה אותי מהר הבית כי האירוע הזה, כפי שראיתם כולם, "תקפתי" אישה והיא נחבלה קשה.

מירי רגב: ברור מה?

מירי רגב: את המוסלמים הם יוציאו מההר?

מירי רגב: יוציאו אותך מההר, ברור, קל להם על חלשים.

<שמשון אלבוים: אני רוצה לציין תוך כדי שהילדים שלי היו אתמול בהר וחטפו אבנים שם גם, בנקודת שער השלשלת.

<שמשון אלבוים: אני יודע שהשוטרים רדפו אחרי מידיי האבנים וניסו לתפוס אותם, אני לא יודע אם הצליחו או לא.

<שמשון אלבוים: אני מראה סרטון נוסף שמוכיח שוב שזה לא קשור רק ליהודה גליק.

<שמשון אלבוים: כל קבוצה, כל יהודי שמגיע להר הבית כולל אני, בכל אירוע, כולם עוברים את מסכת ההתקפות האלה כמעט לכל אורך ההר.- -

מירי רגב: אוקי.

מירי רגב: תודה.

<שמשון אלבוים: - - חשוב לציין שגם שוטרים חוטפים מכות שם מאנשי ווקף, כמו שרואים בסרטון הזה.

<שמשון אלבוים: זה אירוע שקרה בט' באלול, לפני שבועיים.

<שמשון אלבוים: שבוע אחר כך אירוע נוסף של אנשי ווקף שהולכים מכות עם השוטרים.

<שמשון אלבוים: הניסיון הבא של מה שאנחנו רואים פה - כל אחד יכול לראות, פשוט חגיגת חמאס.

<שמשון אלבוים: - -

מירי רגב: הם חייבים להוריד את זה עכשיו.

מירי רגב: סוף סוף יש הנחיה של היועמ"ש להוריד את דגלי חמאס אז אולי המשטרה בעצמה תעשה את מה שהיועמ"ש אומר.

<אבי ביטון: מה יותר חשוב, דם או דגל?

מירי רגב: טוב הבנתי, תוריד את זה.

מירי רגב: היועץ המשפטי, אני רוצה להבין רגע: ועדת המשנה שמעמדה ותוקפה כמו החלטות ועדה - לא השר ולא המפכ"ל התייחסו להמלצות של הוועדה, לא לחיוב ולא לשלילה.

מירי רגב: מבחינה משפטית, מה זה - -

<עידו בן יצחק: ההחלטות של הוועדה, אין להם תוקף מחייב מבחינת ממשלה.

<עידו בן יצחק: זה ענין של יחסי - -

מירי רגב: ברור, זה כמו כל וועדה אבל יש להם תוקף מחייב להתייחסות כזאת או אחרת של השר.

עידו בן-יצחק: אין חובה פורמאלית להתייחס, יש התנהלות בין רשויות שראוי - -

מירי רגב: התנהלות בין המשרד לביטחון פנים וכולי.

מירי רגב: עד לרגע זה הם לא התייחסו לזה ואנחנו צריכים לשקול מה אנחנו עושים עם הענין הזה.

מירי רגב: כמה התייחסויות: אבי, כמה דברים נקודתיים ואחר כך איך אתם נערכים לראש השנה.

מירי רגב: קודם כל, העניין של ליווי בהר שאנשים לא נכנסים ומחכים, הערביות המקללות והמקוננות שברור שזה משולם, מתוזמן - -

<אבי ביטון: זה אותו ארגון, אני אדבר עליו.

מירי רגב: - - אז בא תגיד לי מה אתם עושים אתו.

מירי רגב: דבר שני, דיברנו על אופציה גם בוועדת המשנה, שנשים איזה קיר חוצץ.

מירי רגב: במקום שהשוטר יהיה חוצץ, בכל האזור שצמוד ל"אל-אקצה", שם המוסלמים.

מירי רגב: באזור האחר אנחנו נאפשר ליהודים להסתובב בלי שיהיה חיכוך בין המוסלמים ליהודים.

מירי רגב: דיברנו גם על האופציה הזאת כדי למנוע מצב של חיכוך ואובדן חיים, גם זה אני לא רואה שנעשה שם.

מירי רגב: הורדת דגלים של חמאס, חיזבאללה, דאעש, כל סמלי טרור.

מירי רגב: אם אתה רוצה אני אשלח לך את המכתב של היועמ"ש לענין הזה, שמחייב את המשטרה לעשות את זה, בוודאי גם בהר הבית.

מירי רגב: איזה כוח יש בתוך ההר עצמו?

<אבי ביטון: הכוח שנמצא בתוך ההר זה כוח של יחידת הר הבית, זו יחידה כמו תחנת משטרה שנקראת "יחידת הר הבית".

<אבי ביטון: הם שוטרים "כחולים" אבל לטובת המשימה של אבטחת הר הבית, יש למעשה פלוגה מבצעית של מג"ב שהיא כפופה לי בהיבטים של הפעלת הכוח.

<אבי ביטון: אני משתמש בפלוגה הזאת לצורך אבטחת הר הבית פלוס שוטרי יחידת הר הבית שעסוקים בשמירה על סדר הציבורי ועל הביטחון בתוך ההר.

<אבי ביטון: אבל לא לשכוח שמאות שוטרי תגבור מגיעים לתגבר את הר הבית באירועים חריגים, שוטרי יס"מ, שוטרי מג"ב, הכל על פי הערכת מצב ועל פי האירועים בשטח.

<אבי ביטון: התופעה שאנחנו ראינו, אנחנו גם היינו מודאגים מהתופעה הזאת, ומי שלמעשה עומד בראש הארגון הזה זה החבר'ה של התנועה האסלאמית.

<אבי ביטון: הארגון הזה שמממן את המיזם שנקרא בערבית - - - או "במות הידע", זה ארגון שנקרא "עמארת אל-אקצה", שהוא ארגון שמסונף לתנועה האסלאמית.

<אבי ביטון: הארגון הזה בחודש האחרון, על פי צו של שר הביטחון, הוכרז כהתאחדות בלתי מותרת בהמשך לאיסוף המודיעיני של שב"כ ושלנו.

<אבי ביטון: בוצעה פשיטה על המשרדים של אותו ארגון שנקרא "עמארת אל-אקצה".

<אבי ביטון: במשרדים נתפסו כל המחשבים.

<אבי ביטון: נתפס סכום כסף גדול מאד שכנראה היה מיועד למימוש של כל במות הידע האלה.

<אבי ביטון: כמו שאתם מבינים, האנשים האלה שמגיעים הם לא אנשים שמגיעים בחינם.

<אבי ביטון: הם מקבלים משכורת חודשית של בין - -

מירי רגב: אנחנו מבינים, השאלה אם אתם מבינים?

<אבי ביטון: אנחנו מבינים ואני מסביר לך מה עשינו.

מירי רגב: השאלה אם אתם מבינים ומה אתם עושים עם זה?

<אבי ביטון: אז אני מסביר לך.

<אבי ביטון: אז בהמשך לפעילות שלנו ושל שב"כ, הארגון הזה שנקרא "עמארת אל-אקצה" הוכרז כהתאחדות בלתי מותרת.

<אבי ביטון: נתפסו הכספים ובוצעה פשיטה, בוצעו הרבה מאד מעצרים בתקופה האחרונה בהר הבית ומחוץ להר הבית.

<אבי ביטון: מי שהיה בהר הבית בימים האחרונים - -

מירי רגב: והעברתם למלך ירדן, שידע שכשהוא בא אלינו בטענות למה אנחנו מתעסקים בזה, גם העברתם?

מירי רגב: משרד החוץ, אתם הבהרתם למלך ירדן שרק בא אלינו בטענות על מה שקורה בהר גם מה קורה מהצד השני?

<פרידה יובל: לא רק בהר ולא רק בהפגנות אבל כן, הוא יודע.

מירי רגב: יפה.

<אבי ביטון: - - ומי שהיה בהר בימים האחרונים ראה שכמות האנשים או אותן רעולות פנים או אותם מבוגרים, הכמות ירדה בצורה דרסטית ואני גם מעריך שבהמשך לפעילויות שאנחנו עושים כרגע בשטח, אני מעריך שהפעילות תמשיך ותרד.

אורית סטרוק: אתה יכול לדבר במספרים?

אורית סטרוק: כמה כסף נתפס, כמה אנשים נתפסו - - - כמה כתבי אישום - -

<אבי ביטון: נתפס משהו כמו מיליון וחצי שקל - -

אורית סטרוק: זה הכל?

אורית סטרוק: זה כסף למסטיקים בערך.

<אבי ביטון: נכון אבל זה לא רק זה.

<אבי ביטון: יש צו של שר הביטחון שמתיר למשטרה ולשב"כ לתפוס את כל הנכסים וכל הכספים בהמשך - -

אורית סטרוק: מתיר...

אורית סטרוק: ולכן מה?

<אבי ביטון: ולכן הפעילות נמשכת.

<אבי ביטון: זה בדיוק מה שאני אומר.

אורית סטרוק: מתי זה התחיל?

אורית סטרוק: מתי קיבלתם את הצו שמתיר לכם לפעול נגד הארגון הזה כארגון - -?

<אבי ביטון: האיסוף או הצו?

<אבי ביטון: בחודש האחרון.

אורית סטרוק: בתוך חודש אספתם מיליון וחצי שקל?

אורית סטרוק: בכמה מעצרים?

<אבי ביטון: אין לי כאן את הכמויות אבל יש עשרות מעצרים של החבר'ה האלה גם בתוך הר הבית וגם מחוץ לשטח הר הבית.

אורית סטרוק: עשרות מעצרים שעדין יושבים במעצר?

<אבי ביטון: חלקם במעצר וחלקם משוחררים בתנאים כאלה ואחרים.

אורית סטרוק: כמה?

<אבי ביטון: שניה, תני לי להמשיך.

אורית סטרוק: אני אגיד לך משהו: הצו שאתה קיבלת הוא צו שנותן לך אפשרויות כמעט בלתי מוגבלות.

אורית סטרוק: אנחנו דנים בנושאים האלה בוועדת חוקה ואני יודעת שברגע שארגון מוכרז כארגון טרור, האופציות של הפעולה כלפיו הן כמעט בלתי מוגבלות.

<אבי ביטון: הוא לא ארגון טרור.

<אבי ביטון: התאחדות בלתי מותרת זה שונה לחלוטין מארגון טרור.

אורית סטרוק: - - - האופציות בלתי מוגבלות - -

<אבי ביטון: ממש לא אופציות מוגבלות - -

אורית סטרוק: רחבות מאד.

אורית סטרוק: זה נשמע מעט קצת מיליון וחצי שקל, עשרות מעצרים.

אורית סטרוק: ..

<אבי ביטון: זה השלב הראשוני, השלב של הפשיטה.

<אבי ביטון: אני מדבר על עשרות מעצרים.

אורית סטרוק: מה התכניות שלכם עד החגים - - -

<אבי ביטון: - - מעבר לזה, נכון לרגע זה יש לנו עשרות מורחקים בצווים מינהליים מהר הבית בצו של הממ"ז, וזה גם בהמשך למסקנות הוועדה למרות שהנוהל נכתב במהלך השנתיים האחרונות, אנחנו לא חיכינו למסקנות הוועדה, אנחנו כבר כתבנו נוהל הרחקה כזה או אחר אבל בסך הכל, הכיוון הוא כיוון טוב.

<אבי ביטון: יש הרבה פחות מהחבר'ה האלה כרגע בשטח ההר ואנחנו כל יום עושים מעצרים.

<אבי ביטון: אני יכול לפרוס את כמות המעצרים לאורך הימים של אותם אנשים שמנסים להפר את הסדר בהר הבית.

<אבי ביטון: יש פה גם בעיה משפטית נוספת, שלא כל מי שצועק "אללה הוא אכבר" מפר את הסדר.

<אבי ביטון: ברוב המקרים, מי שצועק "אללה הוא אכבר", כשהוא נעצר, אין פה שום עבירה או לפחות בית המשפט גם לא רואה בזה עבירה כי זה קריאת "אללה הוא אכבר" במקום קדוש, אז אין פה עבירה, וגם פה יש לנו קושי להתמודד עם הנושא הזה מול בתי המשפט.

<אבי ביטון: בנושא של הדגלים - -

אורית סטרוק: אתם מביאים לבית המשפט תמונות כאלה, של צעקות קצובות "אללה הוא אכבר", ובית המשפט אומר שזו פעולה פולחנית רגילה?

<אבי ביטון: כן.

<אבי ביטון: בחלק מהמקרים יש פסקי דין של בית המשפט שמורה שקריאת "אללה הוא אכבר" במקום קדוש היא לא עבירה פלילית.

אורית סטרוק: כזה, כמו שעכשיו ראינו?

אורית סטרוק: הרי אנחנו יודעים ש"אללה הוא אכבר" - - - אבל עם סרט כזה, כמו שעכשיו ראינו?

<אבי ביטון: יש מקרים שבית המשפט מבין שהאירוע הרבה יותר עוצמתי, ויש מקרים שהאירוע לא עוצמתי במידה כזאת שבית המשפט מבין שיש פה איזו שהיא עבירה.

משה זלמן פייגלין: אבי, הנקודה הזאת היא נקודה חשובה ואני מבקש טיפה להרחיב בה ואולי גם באמצעות היועץ המשפטי.

משה זלמן פייגלין: השאלה, וכל מי שיושב כאן בחדר, אולי למעט אחד, מבין שה"אללה הוא אכבר" הזה הוא לא תמים, זאת קריאת קרב, זו לא תפילה.

משה זלמן פייגלין: לא מסובך להסביר את זה לבתי המשפט וגם יש מספיק חומר.

משה זלמן פייגלין: אם לנו פה יש חומר ארכיוני להסביר את זה, לכם על אחת כמה וכמה.

משה זלמן פייגלין: השאלה שאני רוצה לשאול היא: כמה מאמצים אתם משקיעים על מנת שהשופט שנמצא אי שם, בעולם אחר לחלוטין, לא יודע בכלל מהחיים שלו, להכניס אותו להבנה ולתובנה ולהתעקש על כך כי אני מניח שאם אתם תתעקשו ותסבירו ותציגו את המציאות כפי שהיא באמת לפני בתי המשפט, ותסבירו לבתי המשפט שמין הנקודה הזאת, מקריאת ה"אללה הוא אכבר" הראשון מתחילה כל האלימות שאחר כך פורצת וזולגת לכל הארץ דרך אגב, אז אתם כן תקבלו מבתי המשפט - - - וזאת נקודה קריטית ולכן אני מתעקש על הנקודה הזאת.

<אבי ביטון: חבר הכנסת פייגלין, קל מאד להסביר שבאמת יש קריאת "אללה הוא אכבר" והיא מיד מתפרצת להפרות סדר של יידויי אבנים, זה מאד קל להסביר את הקשר הסיבתי והעובדתי.

<אבי ביטון: אבל כשיש קריאות "אללה הוא אכבר", כשעומדת קבוצה של רעולות פנים בכיפת הסלע וצועקות "אללה הוא אכבר" ולא עושות שום דבר חוץ מזה שהן זורעות אימה על ציבור מסוים - -

מירי רגב: הן מתסיסות.

<אסף פריד: - - -

<אבי ביטון: קשה מאד להסביר לבית המשפט שהקריאות האלה "אללה הוא אכבר", יש להן קשר כזה או אחר להפרות סדר.

משה זלמן פייגלין: כן אבל זה המפתח שממנו זה מתחיל.

משה זלמן פייגלין: לא יכול להיות שלא תתעקשו על זה ואני מתקשה להאמין שאם אתם אכן באמת ובתמים תתעקשו ותתנו את הדגש על הענין הזה מול בית המשפט, שאני לחלוטין אתכם בענין הזה.

משה זלמן פייגלין: כאן הבעיה היא שם ולא אצלכם, שלא תקבלו את הסעד שאתם צריכים כדי להביא לשקט בהר הבית.

<אבי ביטון: בחלק מהמקרים אנחנו מקבלים את הסעד - -

<מיכאל פואה: יש פעולה נורא פשוטה.

<מיכאל פואה: אני הייתי הרי בהפגנות פעם שקצין עומד וקורא ואומר: זאת התקהלות בלתי חוקית, הקריאות האלה בלתי חוקיות.

<מיכאל פואה: אם את זה מצלמים ואחרי זה הן ממשיכות - -

<אבי ביטון: לא, זה לא התקהלות בלתי חוקית כי זה מקום קדוש.

משה זלמן פייגלין: אם זה יכול להיות בלתי חוקי ליהודים זה גם יכול להיות בלתי חוקי לערבים.

משה זלמן פייגלין: - - -

<אבי ביטון: בחלק מהמקרים אנחנו מתקשים להעביר ובחלק מצליחים להעביר לבית המשפט את הנסיבות של האירוע ובחלק מהמקרים לא מצליחים.

<אבי ביטון: בסדר, זה בית המשפט ואנחנו מתמודדים עם זה גם.

משה זלמן פייגלין: אני רק מבקש לשים דגש בהתעקשות מול בית המשפט.

מירי רגב: שניה רגע משה.

מירי רגב: תענה בבקשה על הערביות המקללות.

<אבי ביטון: אז אמרתי, הערביות המקללות לא מקללות, הן צועקות "אללה הוא אכבר".

<אבי ביטון: ב"אללה הוא אכבר" נגעתי בנקודה, מה הקושי המשפטי.

מירי רגב: זאת אומרת, זה נראה לך תקין שיש שם קבוצה של מקוננות, ואיך שמגיעים היהודים ועולים להר הבית, הן מסיתות וכתוצאה מזה יכול להיות מצב של התדרדרות המצב הביטחוני.

מירי רגב: אתם אוטומטית מוציאים את היהודים, סוגרים להם את ה - - - והן ממשיכות לקונן.

מירי רגב: זה נראה לך הגיוני.

<אבי ביטון: את לא הקשבת לי ואת מוציאה דברים מהקשרם.

מירי רגב: אז בבקשה, בא תסביר.

<אסף פריד: שניה רגע, בתור מדריך בהר הבית, אני רוצה לתאר את המצב הזה.

מירי רגב: שניה, תן לו לענות.

<אבי ביטון: כמעט כל יום יש קבוצות של נשים שצועקות "אללה הוא אכבר".

<אבי ביטון: לא בכל פעם שצועקים "אללה הוא אכבר" אנחנו סוגרים את ההר.

<אבי ביטון: סגירת ההר מתבצעת, אני מזכיר לכם, רק אחרי הערכת מצב של מפקד מחוז ירושלים.

<אבי ביטון: אחרי שהוא שומע את כל גופי הביטחון, רק אז הוא מחליט על סגירת ההר ולכן, לא צריך להוציא דברים מהקשרם.

<אבי ביטון: אנחנו מתמודדים יום יום עם התופעה הזאת של אותן מקוננות, שאת קוראת להן מקוננות, עם נשים שבאמת עומדות בכיפת הסלע וצעקות "אללה הוא אכבר".

מירי רגב: הן לא חלק מהתנועה האסלאמית המאורגנת שאמרת קודם שמשלמים להם והם נמצאים שם כדי ליצור איזו שהיא התססה וכדי ליצור מצב בלתי תקין על ההר.

מירי רגב: זה לא נראה לך חלק - -

<אבי ביטון: לא אמרתי שלא.

<אבי ביטון: אמרתי שאנחנו עשינו מעצרים, אנחנו ממשיכים כל יום לעשות מעצרים.

<אבי ביטון: אני רק אומר שלא תוציאי דברים מהקשרם.

מירי רגב: אני שואלת אותך:

מירי רגב: האם החלטתם פעם אחת להוציא את אותן נשים מקוננות משם כדי לשמור על שקט בהר, שמי שבא למקום קדוש, בא, מתפלל ויוצא.

<אבי ביטון: עוד פעם אני אומר שהקושי הוא קושי משפטי להסביר לבית המשפט או שבית המשפט לא מקבל את הטענה הזאת שמוסלמית שצועקת "אללה הוא אכבר" ברחבת כיפת הסלע ולא גורמת לאירוע של הפרת סדר או לסיכון חיי אדם, אין פה עבירה פלילית.

<אסף פריד: אבי, זה לא רק בכיפת הסלע.

<אסף פריד: - - -

מירי רגב: רגע, שיהיה פה שקט.

<אבי ביטון: - - אם אנחנו מצליחים להוכיח קשר לוגי, סיבתי, עובדתי, בין הצעקה לבין התפרצות של אירוע הפרת סדר, בוודאי שקריאת "אללה הוא אכבר" היא קריאת קרב אני מנסה להבהיר לכם מהו הקושי המשפטי.

<אבי ביטון: מעבר לזה, אמרתי שכל יום נעצרים אנשים שקשורים לארגון הזה בהר הבית ומחוץ להר הבית, וגם נגעתי שאנחנו כרגע עם עשרות מורחקים בצווים מינהליים של מפקד המחוז לקראת חגי תשרי.

<אבי ביטון: אני מדבר אתכם על נכון להיום למעלה מ-80 מורחקים מוסלמים מהר הבית לקראת חגי תשרי, בעקבות חשש לפרוץ מאורעות או חשש להפרת שלום הציבור בתוך שטח ההר.

<אסף פריד: רציתי רק לחדד נקודה אחת: לא מדובר בקבוצה של מוסלמיות שעומדות ברחבת כיפת הסלע וצועקות.

<אסף פריד: מדובר בקבוצה או בכמה קבוצות שעוקבות והולכות צמוד לקבוצות של היהודים.

<אסף פריד: היום יש מצב בהר הבית שאתה לא יכול לדבר בהר הבית.

<אסף פריד: אתה הולך, רעש אימים מהתחלה ועד הסוף.

<אסף פריד: צועקים, מקללים, עושים תנועות מגונות.

<אסף פריד: יש להם סימן חדש של שלוש אצבעות באוויר.

<אסף פריד: זה משתנה כל הזמן, כולנו מבינים מה זה.

<אסף פריד: - -

מירי רגב: זה מקום קדוש.

מירי רגב: מה, לא מטפלים במקום הזה כמו במקום קדוש?

<אסף פריד: - - אבל המציאות היא שאתה היום בהר הבית לא יכול להוציא מילה מהפה.

<אסף פריד: אתה מנסה להדריך קבוצה, אתה לא יכול לדבר.

מירי רגב: הם מפריעים.

מירי רגב: הם עושים הכל כדי לא לאפשר ליהודים להגיע להר, זה ברור לחלוטין.

מירי רגב: איך אתם לא מצליחים להבהיר את זה לבתי המשפט, יש כאן תקלה.

מירי רגב: איך אתם לא יכולים להבהיר שיש כאן בעיה של סדר ציבורי?

מירי רגב: הרי אם היתה כזאת התקהלות - -

<אבי ביטון: לא אמרתי שאנחנו לא מצליחים.

מירי רגב: - - אבל אבי, זאת עובדה שאתם נכשלים בתפקידכם.

מירי רגב: די, אני אומרת לך שאני הגעתי למצב שבצו אני אביא את השר שלכם.

מירי רגב: היועץ המשפטי אישר את זה.

מירי רגב: פעם אחת ולתמיד הוא יעמוד פה יחד עם המפכ"ל ויתנו תשובות ואם לא תהיה ברירה, נצטרך ללכת כוועדה לבג"ץ.

מירי רגב: תשמעו, זה בלתי אפשרי מה שקורה פה.

מירי רגב: מדינת ישראל מבחינה חוקית לא מסוגלת להביא לסדר בהר הבית.

מירי רגב: לא יכול להיות מצב כזה, זה בלתי אפשרי.

מירי רגב: כל פעם סיפורים.

מירי רגב: איך אי אפשר להבין שנשים שעומדות שם ומקוננות וצעקות כדי להפריע ליהודים לעלות לשם, איך אפשר להבין את זה?

מירי רגב: זה בלתי אפשרי.

מירי רגב: אתם הייתם חייבים להשתמש פה ולהגיד דברים ברורים.

<אבי ביטון: אמרתי בדיוק את סדר הפעולות שנקטנו בתקופה האחרונה.

<אבי ביטון: דיברתי על "עמארת אל-אקצה" שהוצאה מחוץ לחוק כהתאחדות בלתי מותרת.

<אבי ביטון: דיברתי על המעצרים, דיברתי על תפיסת כספים, דיברתי על הכל.

<אבי ביטון: הפרשנות שלך קצת שונה אבל זה בסדר, לכל אחד יש את הפרשנות שלו.

<אבי ביטון: - -

מירי רגב: הפרשנות שלי היא פשוטה והתוצאה היא שיהודים לא עולים להר הבית.

<אבי ביטון: - - זה לא נכון, את גם טועה וגם מטעה.

<אבי ביטון: יהודים עולים להר הבית - -

מירי רגב: לא נכון, אני לא טועה ואני לא מטעה.

מירי רגב: אתה טועה ואתה מטעה.

<אבי ביטון: - - יהודים עולים כל יום להר הבית, הר הבית פתוח, הר הבית לא נסגר במהלך השבועות האחרונים.

<אבי ביטון: אז עוד פעם, אם אתם רוצים להטעות ולשנות את המציאות - -

מירי רגב: זה שעולה קבוצה ומחכים מאה איש בחוץ כי אין להם ליווי, האם נקבע שבמשך שלוש שעות רק 15 איש יכולים לעלות להר הבית?

<אבי ביטון: מי שקובע זה אני.

מירי רגב: אז תגיד לי כמה יכולים לעלות להר הבית בשעת ביקור.

<אבי ביטון: זה הכל כפוף - -

מירי רגב: - - להערכות מצב.

מירי רגב: הכל כפוף למה המוסלמים יעשו.

מירי רגב: הכל כפוף לכמות המקוננות וזאת הבעיה.

מירי רגב: אם היית בא ואומר לי: אני, כאחראי על ההר, יכול להגיע למצב שכל שעה יכולים לעלות איקס אנשים להר הבית, מילא.

<אבי ביטון: אם לא תתני לי לענות אני פשוט אקום ואלך.

מירי רגב: קודם כל, אל תאיים.

מירי רגב: נותנים לך לענות ותענה.

מירי רגב: זה הכל.

מירי רגב: אף אחד לא מכפיש שום דבר - -

<אבי ביטון: אני אומר לך שאת לא תכפישי אותי ולא את משטרת ישראל.

מירי רגב: - - תקשיב, אני לא רוצה לא להכפיש אותך ולא את משטרת ישראל - -

<אבי ביטון: אם את תמשיכי להכפיש, אני אומר לך פה, ליד כולם, שאני קם והולך.

מירי רגב: אני רוצה לקבל תשובות, זה הכל.

מירי רגב: אני שואלת אותך: כמה אנשים יכולים לעלות להר בשעה?

<אבי ביטון: יפה, אז תני לי לענות: זה בכפוף להערכת מצב והיא הנושא של האיום שנמצא בתוך ההר.

<אבי ביטון: אם מבחינה מבצעית אנחנו מסוגלים להכניס שתיים ושלוש קבוצות לתוך הר הבית, אנחנו נכניס שתיים ושלוש קבוצות.

<אבי ביטון: אם לא, זאת ההחלטה שלי.

<אבי ביטון: ואם צריך ש-100 יהודים יעמדו בחוץ, 100 יהודים יעמדו בחוץ עד שאני אספק ביטחון מלא לקבוצות בתוך ההר.

מירי רגב: מאה אחוז.

מירי רגב: זאת אומרת - -

יהודה גליק: מירי, בחול המועד צריכים להגיע 1000.

יהודה גליק: 15-15 זה אומר שצריך בערך 70 שעות כדי שה-1000 האלה יוכלו להיכנס.

מירי רגב: נכון.

מירי רגב: זאת אומרת, שיהודים שרוצים להגיע בחגים, עזוב את השוטף.

מירי רגב: אני לא מדברת אתך על השוטף, שגם ככה זה בעייתי.

<אבי ביטון: ההיערכות לחגים היא היערכות אחרת.

<אבי ביטון: - -

מירי רגב: - - כן, אני יודעת, ראינו בחגים שעברו אבל עכשיו אנחנו מדברים על החגים העתידיים ולא מה שהיה.

מירי רגב: אם אתה אומר "היערכות מצב", ואתה אומר "אני לא יודע מה יהיה בהר, אין לי מושג מה יהיה בהר" - -

<אבי ביטון: אני לא אמרתי שאני לא יודע מה יהיה בהר.

מירי רגב: - - אתה אמרת שזה תלוי הערכת מצב, נכון?

מירי רגב: כל יום יש הערכת מצב ובכל שעה יש הערכת מצב, נכון?

מירי רגב: אז אם זה תלוי הערכת מצב זה אומר שאנחנו לא יכולים להגיד ליהודים בואו בהמוניכם אל ההר או בואו כי בחול המועד סוכות, שאתם יכולים יחד עם המשפחות שלכם והילדים לעלות להר, אתם תוכלו לעלות להר.

מירי רגב: זאת אומרת שאם יגיעו אנשים ויהיו שתי קבוצות בליווי של 15 או של 10 והם לא יוכלו לעלות להר כי אתה תחליט אחרת, אז 100 איש ילכו הביתה.

דוד צור: בואו נשמע את ההיערכות לחגים.

<אבי ביטון: ההיערכות לחגים היא היערכות אחרת, היא סד"כ אחרים, זה פו"ש אחר, זה לא פו"ש בשליטה של השגרה.

<אבי ביטון: זה סד"כ אחרים הרבה יותר גדולים, ואנחנו נערכים לקליטה וקבלה של הרבה מאד יהודים שעתידים לבקר בשטח ההר, כמו שנערכנו בט' באב, ואת זה לא הזכרת - -

מירי רגב: אמרתי אלף פעם על ט' באב, שאני אישית - -

<אבי ביטון: אני לא שמעתי בדיון הזה שט' באב הוזכר.

מירי רגב: לא אמרתי היום אבל בדיונים האחרונים אמרתי עשרות פעמים שאני מודה להם על ט' באב.

מירי רגב: הלוואי וט' באב היה כל הזמן.

מירי רגב: - -

יהודה גליק: גם בט' באב בצהרים היה סגור.

מירי רגב: - - אבל מה לעשות שמקרה אחד היה מצוין, הייתי שם ואמרתי שנמליץ להדליק את המשואה אבל מאז ט' באב צריך שזה ימשיך ויקרה כמו בט' באב.

<אבי ביטון: מאז ט' באב אני לא זוכר שקרה משהו חריג ואנחנו ממשיכים לטפל בתופעה.

<אבי ביטון: - -

מירי רגב: הנה, אבל הסבירו לך עכשיו שאנשים לא הצליחו לעלות להר.

<אבי ביטון: - - ואנחנו ממשיכים לטפל בתופעה הזאת של המורביטאת" ואני עוד פעם אומר שלקראת חגי תשרי ההיערכות שלנו היא כמו בחגים אחרים, היערכות אחרת עם סד"כ אחרים והמדיניות של מפקד המחוז ושל המפכ"ל היא לאפשר עליית יהודים להר הבית - -

מירי רגב: מדיניות ברורה.

מירי רגב: אמרתי לך שוב: אנחנו לא מדברים על המדיניות אלא על התוצאה בשטח.

<אבי ביטון: - - יחד עם זאת, אם מפקד המחוז יחשוב שיש סכנה לביטחונם של אנשים ועתידים אנשים להיפגע בשטח ההר, גם הזכות הזאת שמורה לו, להחליט על סגירת הר הבית ליהודים.

אורית סטרוק: תסלח לי, אתה אמרת קודם שהגבלת ברמדאן את העלייה של מוסלמים להר הבית.

אורית סטרוק: - -

<אבי ביטון: לא רק ברמדאן.

אורית סטרוק: - - ובעוד הרבה מקרים וקבעת שגברים מגיל כך וכך עד כך וכך לא נכנסים וכן הלאה, ואמרת שזה מה שנותן לך שקט.

אורית סטרוק: ראינו את הסרטונים וראינו את הנשים האלה.

אורית סטרוק: שאלה מאד פשוטה: למה לא תקבע שלפחות בימי החגים שיהודים רוצים ובאים בהמוניהם לעלות להר, נשים מגיל כך וכך עד גיל כך וכך לא עולות להר.

אורית סטרוק: זה הכל.

אורית סטרוק: נשים מוסלמיות לא יעלו ולא תהיה לך את הבעיה הזאת.

<אבי ביטון: יש נתונים ויש החלטות שאני כמובן לא הולך לפרט פה, בחדר הזה, בשידור, מהן ההחלטות המבצעיות של משטרת ישראל לקראת חגי תשרי.

<אבי ביטון: אני רק אומר לך שאנחנו נערכים ואנחנו הפקנו לקחים כמו כל גוף מקצועי אחר, ואנחנו משתפרים מכל אירוע ואירוע.

<אבי ביטון: אני אומר לך שאת ההנחיות המבצעיות ואת הטיפולים אני לא הולך - -

מירי רגב: אף אחד לא ביקש שתגידו לנו את ההנחיות המבצעיות.

מירי רגב: לא ביקשנו את זה.

מירי רגב: המדיניות בסדר אבל בפועל צריכים אנשים להיכנס להר, זה מה שצריך להיות, ואתם צריכים לעשות הכל כדי שזה יקרה ולא כל הזמן בכסות של עלה תאנה של הערכת מצב הם לא נכנסים.

דוד צור: המספרים, וגם הוועדה שלי הצביעה על זה, שכמות היהודים שמבקרים בהר בשנים האחרונות היא פי כמה יותר גדולה מכל השנים האחרות.

יהודה גליק: למרות המשטרה.

דוד צור: המדיניות, בעיקרון, היא כן להתיר עליה ליהודים.

דוד צור: יש כמה המלצות שחלקן למשטרה וחלקן לא, שלדעתי לא קורה אתן כלום וחבל מאד.

דוד צור: - -

מירי רגב: לא היית בתחילת הדיון.

מירי רגב: אני שאלתי את היועמ"ש אם יש לנו את הזכות לדרוש, וגם אם אצטרך להביא בצו את השר והמפכ"ל, הם יפתחו את המושב הזה עם התייחסות ספציפית לדוח הוועדה ואחרי זה אנחנו נחליט איך הוועדה תפעל.

מירי רגב: יש לי תחושה של דיבורים כאן ועשייה כאן.

מירי רגב: פערים גדולים, חוסר יכולת של המשטרה לאפשר ליהודים לעלות להר הבית.

דוד צור: דברים אלמנטריים כמו למשל מספר עמדות הבדיקה, שאמרנו שיכולות להגדיל את כמות האנשים שנכנסים.

דוד צור: נושא הדילול נעשה, אני לא בטוח שאנחנו פה בעמדה להגיד למשטרה תעשו יותר דילול, פחות דילול, אין לנו את הנתונים של הערכות המצב אבל יש נושאים שבהם גם הנתונים, ואני לא הייתי פה בתחילת הדיון אז אני מרגיש לא נוח להעיר או להגיד את הכל אבל הנתונים שקיבלתי ממפקד המחוז, של כמות המעצרים ועד תום ההליכים באירועים שקשורים להתפרעויות בהר הבית היא כמות גדולה מאד, היא כמות מרשימה.

דוד צור: להגיד שזה מרתיע?

דוד צור: לא בטוח.

דוד צור: לכן, מאד חשוב לנו, לדעתי, טוב מאד שתקיימי דיון כזה - -

מירי רגב: כן, כן.

מירי רגב: עם תחילת המושב אנחנו נפתח עם השר.

דוד צור: - - אבל יותר חשוב לשמוע באמת, כפי שאומר פה אבי, לגבי ההיערכות לחגים, אם ההיערכות היא כזאת שכן תאפשר כניסה גדולה יותר של - -

מירי רגב: הוא אמר שכן.

מירי רגב: השאלה היא בפער בין מה שאומרים למה שקורה.

מירי רגב: חבר הכנסת פייגלין, בבקשה.

משה זלמן פייגלין: תודה.

משה זלמן פייגלין: אני חייב לומר שאני מרגיש פה איזה שהוא יחס אמביוולנטי לדברים שאני שומע כי מצד אחד, אין ספק שהמשטרה מתאמצת לשמור על הסדר, ועל כך מגיעה לה תודה וכולנו מודים לה על כך ומצד שני, היא לא מצליחה, וראינו בתמונות יהודים שכן עולים, שעולים בתחושה של אימה ושל פחד.

משה זלמן פייגלין: העובדה שיותר ויותר יהודים עולים חברי, חבר הכנסת צור, היא משום שהם יהודים אמיצים וזה חשוב להם.

משה זלמן פייגלין: יותר לטובתם הענין הזה נזקף מאשר לטובת המשטרה.

משה זלמן פייגלין: אז לצד התודה למה שכן נעשה, צריך להבין שמדובר כאן בניסיון לתפוס יתושים עם איזו רשת פרפרים קטנה במקום לייבש את הביצה שממנה עולים הנחילים.

משה זלמן פייגלין: יש כאן בעיה אסטרטגית שאתה לא בטוח שהמשטרה היא זו שצריכה בכלל להתמודד אבל המשטרה משלימה אתה וכאן – כן ביקורת על המשטרה, היא לא עושה את כל מה שצריך ואני רוצה להסביר: אני רוצה דווקא לגעת בדברים שאמרת, אבי, לגבי שריפת נקודת המשטרה, שבהתלבטות בין שמירה על הסמל לבין שפך דמים, בחרתם שיישרף הסמל ושלא יישפך דם ונראה היה לך שזו החלטה מובנת מאליה.

משה זלמן פייגלין: מה שנראה לי הוא שלא אתה וגם לא הגורמים המבצעיים אבל גם המדיניים שמעליך מבינים פה ששפיכות הדמים מתחילה משריפת הסמל.

משה זלמן פייגלין: ובכלל, כשמדובר בערבים, סמל זה דבר מקודש.

משה זלמן פייגלין: אף אחד לא יעלה על הדעת להגיד לערבי לא לצעוק "אללה הוא אכבר" - -

דוד צור: חבל שאתה מפנה את זה אליו.

דוד צור: זה מה שהוא עשה, זה משהוא שהוא עשה.

מירי רגב: בחייך, שורפים תחנת משטרה?

דוד צור: אל תבוא אליו בטענות.

דוד צור: זה מפקד המרחב.

אורית סטרוק: לא נורא - - -

משה זלמן פייגלין: דוד, אני רוצה להסביר לך למה אני כן אומר את הדברים כאן וכן גם למשטרה, כי קודם כל הדברים צריכים להיאמר ולחלחל מכאן לכל מי שמקשיב, שיבין קודם כל את המציאות שבתוכה אנחנו חיים.

משה זלמן פייגלין: וכן, גם את המשטרה אני לא פוטר מאחריות.

משה זלמן פייגלין: כפי שראית, במהלך הדברים אמרתי: רגע, האם את הנקודה הזאת של צעקות ה"אללה הוא אכבר" דאגתם בכל הכוחות המשפטיים שיש לכם להציג בפני מערכת המשפט כדי שיבינו את הממשק הזה שבין הסמל או הקדושה כביכול, שבשמה מהלכים פה אימים וזועקים זעקות קרב ומתחילים את האלימות, האם בסמל הזה אנחנו מעיזים כמערכת לגעת.

משה זלמן פייגלין: זה מבצעי לחלוטין, זה לא איזה ענין שאין לו השלכות מבצעיות.

משה זלמן פייגלין: כל ההתפרעויות והאלימות שאתם, בסופו של דבר, משלמים את המחיר הראשון שאתם צריכים להיעמד מולו, מתחיל באותן קריאות, באותם סמלים כביכול.

משה זלמן פייגלין: והמסלים הללו, אנחנו לא מעזים לגעת בהם, וכאן אני מגיע לנקודה, דוד, כי אנחנו הפנמנו כלפי עצמנו שלנו אין סמלים.

משה זלמן פייגלין: אנחנו סתם "ארחי פרחי", אורחים ואין לנו שום קשר למקום.

משה זלמן פייגלין: הסמלים שלנו מקודשים - - -

מירי רגב: מה היה קורה בירדן אם היו שופרים תחנת משטרה?

משה זלמן פייגלין: - - לנו יש שם איזה בית מקדש בהיסטוריה?

משה זלמן פייגלין: לנו יש איזו שהיא קדושה למקום?

משה זלמן פייגלין: הזכות שלנו להתפלל לאלוהינו במקום לא מקודשת?

משה זלמן פייגלין: זאת אומרת, כל התפיסה שלנו כאורחים לא קרואים במקום שבכלל קדוש וסמל לאחרים, אבל בשום אופן לא קדוש וסמל לנו היא שורש הבעיה.

משה זלמן פייגלין: כלומר, באמירה שלך, דוד, שהחלטת לוותר על הסמל שלכם, של תחנת משטרה ולאפשר לה להישרף, כאן שורש האלימות ההרבה יותר גדולה שאתה אנחנו מתמודדים בהמשך.

משה זלמן פייגלין: אם היית שואל אותי, הייתי אומר לך: תכניס את כל הסד"כ שאתה רק יכול וכן, אם צריך גם שיישפך דם אבל שאף אחד לא יתקרב לסמל הריבונות הישראלית בהר הבית, לתחנת משטרה.

משה זלמן פייגלין: כלומר, כל התפיסה שלכם היא תפיסה אסטרטגית מוטעית ומכאן מתחילה הבעיה הטקטית של חוסר היכולת להביא בסופו של דבר לכך שכשיהודה גליק מוכה ארבע פעמים בצורה בלתי חוקית בעליל, בכל דרך אפשרית, הוא לבסוף זה שמועמד למשפט על ידיכם ולא להיפך.

משה זלמן פייגלין: פה שורש הענין.

משה זלמן פייגלין: כל זה לצד העובדה שכשאתם כבר נתקלים באלימות, אתם עושים מה שצריך ומשתדלים לפחות ועל כך אני הקדמתי והודיתי לכם אבל יש כאן דיכוטומיה, סתירה, שאני מבקש שאתם תהיו מודעים לה, וכמיטב יכולת

משה זלמן פייגלין: כם תציפו את הדרגים שנותנים לכם את ההוראות הסותרות הללו.

משה זלמן פייגלין: צריך להבין, ואני עדין בתמונת המצב האסטרטגית של מה שקורה כאן:

משה זלמן פייגלין: התוצאה של מה שקורה בהר הבית היא שברגעים אלה ממש ישנה אינתיפאדה אלימה ורצחנית בכל ירושלים.

משה זלמן פייגלין: שנבין - מסירת הריבונות בהר הבית בפועל לחמאס, לממשלת ירדן, לדאעש, לתנועה האסלאמית, זה לא משנה למי, לאסלאם הקיצוני, היא לא משהו נקודתי בהר הבית.

משה זלמן פייגלין: היא דבר שמיד מקרין החוצה לירושלים ומשם לעפולה ולפתח-תקווה ולכל מקום שבו יש מגע בין יהודים לערבים בכל מדינת ישראל.

משה זלמן פייגלין: זה לא איזה משהו כמו הילד ההולנדי שתוקע אצבע בגשר, זה פחות או יותר מה שאנחנו מנסים לעשות בהר הבית ולא מבינים את התמונה הכוללת.

משה זלמן פייגלין: הגלים האלה כבר שוטפים ופורצים את הסכר לכל הארץ והשורש והיסוד הוא בהר הבית.

משה זלמן פייגלין: שלא יהיה ספק לאף אחד מאתנו.

משה זלמן פייגלין: כלומר, אבי, מה שאתם עושים בהר הבית הוא הרבה מעבר מלסמן "וי" עלו 15 יהודים, עלו חמישה יהודים, אפשרתי לשתי קבוצות לעלות או לשלוש קבוצות לעלות.

משה זלמן פייגלין: אתם מחזיקים את הענין בשורשו, שתבינו את גודל האחריות שרובצת על כתפיכם.

משה זלמן פייגלין: והדוגמה הבולטת ביותר אולי לא קשורה למשטרה.

משה זלמן פייגלין: מתחילים לבנות גשר חדש מסיבות בטיחותיות בכלל, לא בהר הבית, ברחבת הכותל.

משה זלמן פייגלין: מלך ירדן מתקשר לראש ממשלת ישראל ומונע ממנו לבנות גשר ברחבת הכותל כדי שלא נצטרך לעלות על גשר שהוא לא בטיחותי ומסוכן למי שעולה עליו.

משה זלמן פייגלין: כלומר, יש כאן אובדן ריבונות בלב ליבה של ירושלים.

משה זלמן פייגלין: לעצם הענין של חגי תשרי – עם כל הרצון הטוב, ויש רצון טוב במשטרה, אני שוב חוזר ומדגיש, בפועל, בפסח נכשלנו וצריכים להודות בכך.

משה זלמן פייגלין: גם הדוגמה המצוינת של ט' באב היתה בבוקר ובצהרים שוב לא עלו יהודים.

משה זלמן פייגלין: היות וכך, אני מציע שני דברים, גברתי, יושבת ראש הוועדה: קודם כל, ככל הנראה בסיטואציה הנוכחית לא ניתן באמת להוביל לשקט בהר הבית כשעולים יהודים, לעליה רגועה, מכובדת, לעליה עם מדריכים מסודרים.

משה זלמן פייגלין: עליה של רוממות, עליה חגיגית, ואין ברירה אלא להפריד את שעות הביקור בין יהודים לערבים כפי שהדבר נעשה במערת המכפלה.

משה זלמן פייגלין: - -

מירי רגב: נכון.

משה זלמן פייגלין: - - אני יודע שאנחנו נכנסים פה גם לנושא המדיני אבל זאת צריכה להיות קריאה ברורה של הוועדה - -

מירי רגב: זו החלטה ממשלתית, זה לא קשור.

משה זלמן פייגלין: - - והמשטרה צריכה להודות בזה.

משה זלמן פייגלין: כאן צריך להבין שכל דבר שאנחנו מקבלים מהמשטרה, כנראה שצריך לשלם עליו בחדרי חדרים על איזה משהו אחר.

משה זלמן פייגלין: הדבר הזה חייב להסתיים.

משה זלמן פייגלין: הם הביאו לעצמם, הערבים, האסלאם הקיצוני ששולט כרגע בהר הביא על עצמו את הדבר הזה.

משה זלמן פייגלין: הוכח שלא ניתן אחרת ולא צריכים להגיע חס וחלילה להסלמה ולאסונות כפי שהיו במערת המכפלה כדי לשנות סדרי בראשית.

משה זלמן פייגלין: - -

מירי רגב: פייגלין, נצטרך ללכת עם זה לראש הממשלה ואם לא, הכנסת - - - זה לא קשור.

משה זלמן פייגלין: - - הנקודה השנייה, גברתי, והאחרונה: יש בעיה גם מול בתי המשפט, כפי שהוצף עכשיו בדיון.

משה זלמן פייגלין: כל פעם מגיעה המשטרה ומוצאת את עצמה באמירות לא מדויקות.

משה זלמן פייגלין: אני אומר את הדברים בעדינות, והשופטים, אין להם את מה שעיניהם רואות לגבי המתחולל בהר.

משה זלמן פייגלין: מה שצריך לעשות הוא לבקש ממבקר המדינה להוציא דוח מסודר על מה שקורה בהר, ועם הדוח הזה להגיע לבתי המשפט ולהציב את בתי המשפט מול מציאות שאי אפשר להתווכח עליה.

משה זלמן פייגלין: זה לא העדות של גליק מול העדות של השוטר.

משה זלמן פייגלין: במקרה היתה לו טענת אליבי מאד מוצקה.

משה זלמן פייגלין: צריך להיות מצב שמבקר המדינה מוציא דוח מסודר על מה שקורה בפועל בהר הבית.

משה זלמן פייגלין: כולם יודעים את האמת, זה לא צריך להיות סיפור ארוך.

משה זלמן פייגלין: אני מציע שהוועדה תפנה למבקר המדינה ועם זה יהיה יותר קל להתקדם.

מירי רגב: יש לנו דיון עם מבקר המדינה.

מירי רגב: אני אפנה למבקר המדינה לקיים דיון על הר הבית, זה רעיון לא רע.

<אביב טטרסקי: אני ביקשתי גם רשות דיבור.

מירי רגב: סיימנו את ההתייחסויות של הגורמים כאן.

<אביב טטרסקי: אני הוזמנתי לדיון.

מירי רגב: כולם הוזמנו לדיון.

<אביב טטרסקי: שמענו יפה מאד צד אחד, אפשר גם לתת לי שתי דקות של דיבור.

אורית סטרוק: מירי, אני קודם כל רוצה מאד לברך אותך ולהודות לך על זה שאת באופן עקבי ושיטתי עוסקת בנושא החשוב הזה ומקדמת אותו.

אורית סטרוק: אני לא שוללת שום דבר ממה שאמר חברי, חבר הכנסת פייגלין.

אורית סטרוק: יחד עם זה, אני חושבת שלפעמים האויב של הטוב הוא הטוב ביותר.

אורית סטרוק: יש לא מעט דברים שהמשטרה יכולה לעשות ושהוועדה הזאת כוועדה יכולה לעשות בלי צורך להגיע למבקר המדינה, לא שאני שוללת, ולבג"ץ, שזה אני בוודאי שוללת.

אורית סטרוק: אני רוצה להגיד לך, אדוני המפקד: משטרה יכולה לעשות הרבה מאד כשהיא מחליטה להתביית על בעיה.

אורית סטרוק: יסוד היסודות של אכיפת חוק היא השאלה על מה אתה שם את הפוקוס.

אורית סטרוק: אם אתה היית שם את הפוקוס על ההתנהגות של הערבים על הר הבית, ההתנהגות האלימה ומטילת האימה הזאת והיית מחליט שאתה ממגר אותה, יש לך ארגז כלים מספיק גדול עם חוקי העונשין הקיימים היום אפילו עוד לפני שהגעת לצו שקיבלת, קל וחומר אחרי שהגעת לצו הזה, כדי לטפל בהם.

אורית סטרוק: אתה בעצמך אמרת שמניעת כניסה של קבוצות מסוימות לפי חתכים מסוימים להר מביאה לשקט.

אורית סטרוק: אנחנו ראינו פה את התמונות.

אורית סטרוק: אין שום ספק שאם היית אוסר על נשים עם המאפיינים האלה לעלות להר אז היה שקט.

אורית סטרוק: אז תאסור עליהן את זה, זה בידיים שלך.

אורית סטרוק: בשביל זה לא צריך בג"ץ ולא בית משפט ולא אף אחד.

אורית סטרוק: פשוט תחליט שאתה מביא שקט.

אורית סטרוק: אם הייתי מצלם באופן סיסטמתי את האירועים האלה כפי שהחבר'ה שיושבים כאן מצלמים אותם, היו לך מספיק ראיות להראות לבית המשפט ש"אללה הוא אכבר" זה לא תפילה אלא קריאת קרב.

אורית סטרוק: אם היית משתמש בכל ה"ארסנל" שהשתמשו למשל חבריך נגד כל מיני קבוצות מפגינים שלא מצאו חן בעיניהם כמו למשל בהתנתקות או כמו בהתנגדות להסכמי אוסלו, אז לא היתה לך ציפור שתצייץ על הר הבית כשעולים לשם יהודים.

אורית סטרוק: אם אתה היית מחליט שכשאלף יהודים מגיעים להר הבית אז אלף יהודים ייכנסו להר הבית ומציב לכך את האופציות גם בבידוק, כפי שאמר קודם חבר הכנסת דוד צור וגם בליווי, אז זה מה שהיה קורה.

אורית סטרוק: זה בידיים שלך, זה מבחינתך.

אורית סטרוק: עכשיו, לך אני רוצה לומר, מירי: אני יודעת שאני מציעה פה צעד דרמטי אבל אני בעצמי נכחתי כאן כשישב על הכיסא שלך היושב ראש הקודם של ועדת הפנים, יורי שטרן זכרונו לברכה, שהמשטרה לא נתנה לו את מה שהיא היתה צריכה לתת לו אחרי סדרה של דיונים והיא התמהמהה והתמהמהה הוא אמר: אוקי, אין שום בעיה - המשטרה צריכה את ועדת הפנים?

אורית סטרוק: המשטרה לא תקבל את ועדת הפנים לכל מיני צרכים שלה עד שתיתן לי את מה שאני מבקש.

אורית סטרוק: לא צריכים בשביל זה להגיע לבג"ץ ולא צריכים בשביל זה להגיע אפילו למבקר המדינה.

אורית סטרוק: לוועדה הנכבדה שיושבת כאן יש מספיק שיניים כדי להבהיר למשטרה - -

דוד צור: את לא באמת מציעה את זה.

דוד צור: .. צריכים להיות ענייניים.

דוד צור: זה לא מאפיה.

דוד צור: צריך להיות ענייניים.

אורית סטרוק: - - אני באמת מציעה את זה כי אני חושבת שאחרי אתם ישבתם, דוד, בוועדה שלכם והצעתם הצעות כל כך ענייניות וצודקות וראויות, אני חושבת שהוועדה הזאת צריכה לעמוד על כבודה של הכנסת מול המשטרה.

מירי רגב: היא תציע ואני אסכם את מה שאני אסכם.

דוד צור: ועדה צריכה להיות עניינית.

משה זלמן פייגלין: אני מצטרף לכל מה שאמרה אורית.

דוד צור: אני רוצה להגיד שאני לא מצטרף, אם זה לא היה מובן.

מירי רגב: בגלל שזה לא בא להצבעה, זה לא משנה.

<אביב טטרסקי: אני מ"עיר עמים".

<אביב טטרסקי: אנסה להגיד בקיצור: בסך הכל, אני חושב שכל מי שיושב פה מרגיש שהוא נמצא בשידור חוזר של מה שהיה לפני חודש.

<אביב טטרסקי: האשמה לשידור החוזר, אני מתנצל היו"ר, היא עליך ועל החברים שלך מימין.

<אביב טטרסקי: אם הכותרת של הדיון היא "היערכות לקראת חגי תשרי", אני לא מבין למה צריך לדון ולדוש באותם דברים שדנו בהם וכבר ניתנו עליהם תשובות.

<אביב טטרסקי: כאילו סימנתם את המטרה.

<אביב טטרסקי: אף אחד לא מעניין אותו מה התשובות של המשטרה ומה התשובות של אבי ביטון וכאילו כל הזמן, כל חודש, אנחנו ניפגש פה.

<אביב טטרסקי: מצד שני, כן רואים דברים חדשים.

<אביב טטרסקי: כן רואים צעדים שהמשטרה נוקטת ורואים את השינוי בהר.

<אביב טטרסקי: הייתי מצפה שהאנשים שכל כך דרשו שזה יקרה יכירו בזה אבל מה שרואים בסרטונים הללו זה שאם עכשיו באמת נמנעה כניסה של נשים במשך עשרה ימים ועוד כל מיני דברים קרו, והקבוצות היהודיות כן מסתובבות בהר בצורה עם - -

מירי רגב: חופשית, חופשית.

מירי רגב: ..

מירי רגב: תגיד, אתה בעד זכויות אדם לשני הצדדים.

מירי רגב: אנחנו פה מדברים על שני הצדדים וזכויות אדם.

מירי רגב: ואתה מדבר רק על צד אחד.

<אביב טטרסקי: אני ישבתי שעה בשקט והקשבתי, אפשר לתת לי לגמור משפט.

<אביב טטרסקי: אם מסתובבים בהר עם פחות הפרעות אז מה שקורה זה שעכשיו עולים לרמה, ולי אין שום בעיה כי לפי דעתי לחברים הדתיים צריכה להיות בעיה.

<אביב טטרסקי: מה שאפשר ללמוד מזה זה שהענין פה זה לא האם אפשר לסייר בהר, האם יש שקט או אין שקט אלא עד שלא תינתן זכות תפילה, האנשים האלה לא ישקטו וימצאו כל דרך לעורר פרובוקציה - -

מירי רגב: זה לא נכון, אתה מטעה.

<אביב טטרסקי: - - אם אין חיכוך בסיור כמו שהוא מתנהל אז יעלו בכוונה, יתקרבו עוד יותר לכיפת הסלע כדי לעורר שם את החיכוך.

<אביב טטרסקי: אז זה מה שאנחנו רואים וכנראה, הקצינים מהמשטרה לא יניחו לכם - -

יהודה גליק: המצב הוא הפוך.

יהודה גליק: עד עכשיו נתנו לעלות לרמה המוגבהת ומעכשיו יש הוראה שלא עולים לרמה.

יהודה גליק: אני כל השנים עליתי לרמה המוגבהת ומלפני חודש יש הנחיה של מפקד המרחב של יהודים, כיוון שהם יהודים, לא יכולים לא רק לעלות לרמה המוגבהת, הפסיקו עם זה ועכשיו יש גזירה חדשה – אסור לעלות על המדרגות של הרמה המוגבהת.

יהודה גליק: אנחנו נזוז אחורה, יהיה אסור להתקרב למילימטר מהרמה המוגבהת.

מירי רגב: תודה.

מירי רגב: אתה רוצה להוסיף משהו?

<אבי ביטון: קודם כל, אין שום הנחיה של מפקד המרחב לא לעלות לרמה המוגבהת.

<אבי ביטון: זה עוד פעם ניסיון להטעות, מה שמר גליק אומר לנו.

<שמשון אלבוים: זה מה שהשוטרים אומרים לנו בשטח.

<אבי ביטון: אני לא יודע על ההנחיה הזאת.

מירי רגב: ועדת המשנה תהיה שם ותבדוק אם כן עולים לרמה או לא עולים לרמה.

<אבי ביטון: אני עדיו חוזר על מה שאמרתי, שהמצב בשטח ההר הוא הרבה יותר טוב ממה שהיה בשבועות האחרונים בעקבות הטיפול של המשטרה ושל שב"כ בכל הארגון הזה שנקרא "עמראת אל-אקצה".

<אבי ביטון: דיברתי עליו בהרחבה לפני כן.

<אבי ביטון: לגבי ההיערכות לחגי תשרי – אמרתי מה המדיניות ואני חוזר: המדיניות היא לאפשר לכל היהודים שמגיעים לעלות להר הבית לעלות ולבקר בהר הבית כמו כל אדם, ולצורך כך אנחנו גם דרשנו וקיבלנו את הסד"כים הראויים לכך.

<אבי ביטון: יחד עם זאת, עוד פעם אני אומר – הסמכות לסגירת ההר נתונה בידו של מפקד המחוז והוא עושה זאת בצורה חכמה ובתבונה הראויה לה.

<אבי ביטון: עד כאן.

מירי רגב: אני רוצה לסכם את הדיון הזה: קודם כל, התחושה של התדרדרות הביטחון האישי של אזרחי ירושלים, במזרח ירושלים ובהר הבית ידוע לכל.

מירי רגב: ראינו את זה בתקופה האחרונה.

מירי רגב: זה בעיני בעיה קשה ובראש וראשונה של משטרת ישראל, שצריכה לטפל בנושא הביטחון האישי של מה שקורה במזרח ירושלים ובוודאי על ההר.

מירי רגב: גם לפי התמונות שראינו עכשיו בהר הבית, המחסום האנושי של הגברים, שלא מאפשרים ליהודים להיכנס – בעיניי זה סוג נוסף של פעילות שממומנת, מתוכננת על ידי אותה תנועה, שאני שמחה ששר הביטחון החליט להוציא אותה כארגון בלתי מוכר ולכן, צריך לטפל בכל ההיבטים המשפטיים אבל בינתיים, הם ממשיכים להוביל ולתכנן פעילות כנגד עליית יהודים להר הבית, והם מצליחים בענין הזה.

מירי רגב: שוב, אין לי שום כוונה שמוסלמים לא יעלו להר.

מירי רגב: הכוונה היא שגם מוסלמים וגם יהודים יעלו להר, אני לא מתעסקת בתפילת יהודים כרגע.

מירי רגב: זה לא הסוגיה שאנחנו דנים פה.

מירי רגב: אנחנו דנים פה רק בסוגיה של סדר ציבורי של מה שקורה על ההר, שכרגע, לפי התמונות שאנחנו רואים, אין סדר ציבורי על ההר.

מירי רגב: המשטרה לא מצליחה לשלוט על הסדר הציבורי על ההר משום שברגע שיש נשים מקוננות על ההר וברגע שיש אנשים שמרביצים ליהודים, וברגע שהם לא יכולים לעלות למקומות מסוימים, וברגע שאנשים מחכים בצד, אז אין סדר ציבורי על ההר.

מירי רגב: אז אפשר להגיד הכל, אפשר להגיד שהמקום רגיש, הרי בגלל זה אתם שם, בגלל שהמקום רגיש.

מירי רגב: אם הוא לא היה רגיש, לא הייתם שם, לא היו צריכים אתכם שם.

מירי רגב: אתם שם בגלל שהמקום רגיש.

מירי רגב: ובגלל שאתם שם בגלל שהמקום רגיש, אתה מצפה שהמשטרה תעשה יותר ושיהיה שם סדר ציבורי כמו בכל מקום קדוש.

מירי רגב: כל מקום בעולם מכבד את המקום הקדוש שלו.

מירי רגב: לא יכול להיות מצב שעל ההר כל הזמן יש בעיות וצעקות וקללות ומשחקי כדורגל ומקוננות, וזה לא סדר ציבורי.

מירי רגב: בעיניי, אם המשטרה היתה באה ואומרת: אנחנו אחראים על הסדר הציבורי, אף אחד לא החליף אתכם עדין שם באחריות על הסדר הציבורי, ובסדר הציבורי לא יהיו נשים מקוננות, לא יהיו משחקי כדורגל, לא יהיו צעקות, אם אתם לא יודעים להסתדר אנחנו נשים חיץ, כן רמה לא רמה, כאן יהיו היהודים.

מירי רגב: יהודים מתלוננים?

מירי רגב: יש לכם בעיה, פה תהיו.

מירי רגב: מוסלמים, פה תהיו.

מירי רגב: פה יהיה חוצץ קיר שכך אנחנו נתנהל.

מירי רגב: זה עושה סדר.

מירי רגב: זה מביא למצב שאין חיכוך בין יהודים למוסלמים.

מירי רגב: זה מביא למצב ששוטר לא צריך לעמוד באמצע בין ערבים לבין יהודים, וזה מביא למצב שהמשטרה מיישמת את תפקידה להביא לסדר על ההר.

מירי רגב: כרגע אין סדר על ההר, בא נודה שאין סדר על ההר.

מירי רגב: מה עושים המוסלמים?

מירי רגב: כל הזמן כדי ליצור מצב של חיכוך מול המשטרה וכדי ליצור מצב שיהודים לא יעלו, הם מייצרים תסיסה ואז אין לך ברירה, כדי לא להגיע למצב של פגיעה בחיי אדם, להעביר את זה לממ"ז.

מירי רגב: הממ"ז, גם הוא רוצה לגמור את התפקיד בשלום אז הוא אומר "הערכת מצב" אז יהודים לא עולים אל ההר.

מירי רגב: זהו.

מירי רגב: זה מה שקורה וזאת בסוף המציאות, שכדי לשמור על השקט יהודים לא עולים להר, והתפקיד שלנו הוא לא לשמור על השקט.

מירי רגב: התפקיד שלנו הוא לשמור על מדיניות הממשלה, על חוקים, על הריבונות שלנו.

מירי רגב: ואם חלק מהריבונות וחלק מהמדיניות היא שנשלם בחיי אדם ולא תהיה ברירה אלא להוכיח לאנשים – חברים, אי אפשר באלימות, אי אפשר בהתפרעות, אי אפשר בדרך הזאת לקנות שקט, אי אפשר.

מירי רגב: אחרת לא היינו יוצאים לחצי מהמלחמות שיצאה מדינת ישראל.

מירי רגב: אין דרך אחרת, רק יד ברורה וקשה כדי לבוא ולהבהיר: אנחנו רוצים שיהודים ומוסלמים יעלו על ההר.

מירי רגב: אנחנו רוצים שהמוסלמים יעלו לאורך כל השנה ולא תהיה בעיה, אנחנו רוצים שגם יהודים יעשו את זה.

מירי רגב: איך נעשה את זה?

מירי רגב: בזה ששני הצדדים ישמרו על כיבוד החוק.

מירי רגב: לא ישמרו על כיבוד החוק?

מירי רגב: אנחנו סוגרים את ההר לכולם.

מירי רגב: ככה מתנהלת מדינה ריבונית, נכונה, מדינת חוק ולא נותנת שאלה ישרפו את התחנה, אלה מקוננות, פה יש דגלי אש"ף וחמאס וחיזבאללה ועושים הערכת מצב וברור, גם אני אולי אם הייתי ממ"ז הייתי אומרת: עכשיו יש בלגן, לא רוצה, שאף אחד לא יעלה על ההר וזהו.

מירי רגב: אבל זה לא הפתרון, אבי.

מירי רגב: זה לא הפתרון.

מירי רגב: אמרתי לך, אני לא עליתי על ההר, לא רוצה לעלות על ההר.

מירי רגב: אם אני אעלה על ההר זה רק מתוקף תפקידי כיושבת ראש ועדת הפנים.

מירי רגב: אני לא צריכה לעלות על ההר כדי להתפלל או כדי לבקש את בקשותיי מהקדוש ברוך הוא אבל אני אזרחית במדינה הזאת, ואני חושבת שכאזרחית במדינה הזאת ואני לא קיצונית – אנחנו חייבים לאפשר לכל אזרח במדינה הזאת להתפלל במקום הקדוש לו.

מירי רגב: לא יכול להיות שדווקא במדינת ישראל היהודים מופלים לרעה - -

<אבי ביטון: זה לא אנחנו.

מירי רגב: עזוב, לא להתפלל אלא לעלות להר.

מירי רגב: ופה זה אתם, אני אומרת לך חד וחלק שאם היתה לכם מדיניות ברורה בענין הזה, לא היינו מגיעים למצב הזה.

מירי רגב: - -

<אבי ביטון: אבל יש מדיניות.

מירי רגב: - - אבל המדיניות היא פשוטה – מה זה הערכת מצב?

מירי רגב: הרי גם אני הייתי בצבא כמה שנים.

מירי רגב: מה זה הערכת מצב?

מירי רגב: שיש לנו מידע על התפרעויות, על זריקות כיסאות מתוך בית התפילה החוצה, על זריקות אבנים, על חיכוך שיביא בסופו של דבר לפגיעה בחיי אדם.

מירי רגב: אתה לא יודע כמה פגיעה בחיי אדם כי אתה לא יודע עד לאן יגיע החיכוך הזה אז אתה אומר מראש: אני לא אאפשר אותו.

מירי רגב: הרי בסופו של דבר, בואו נפרוט את המילה "הערכת מצב" בלי להגיע להיבטים המבצעיים, שאני לא רוצה להגיע אליהם, הם לא מעניינים אותי, אני לא מחליפה אתכם בתפקידכם אבל לא יכול להיות מצב כזה.

מירי רגב: אבי, אני אומרת לך שלא יכול להיות מצב כזה.

מירי רגב: המשטרה לא יכולה לאפשר מציאות כזאת בדיוק כמו שהיא לא יכולה לאפשר מציאות שבעיסאוויה הם יקבעו ויטרידו סטודנטיות מהאוניברסיטה והם יבואו וישרפו תחנת דלק.

מירי רגב: לא יכול להיות מצב כזה במדינת ישראל, זה לא יכול להיות באף מדינה בעולם, למה שזה יקרה פה?

מירי רגב: מה, ההורים שלי לא גרו עם מוסלמים?

מירי רגב: אנחנו לא יודעים איך חיים במדינות העולם עם מוסלמים?

מירי רגב: אפשר לחיות עם מוסלמים בשלום, והמוסלמים צריכים ללמוד לחיות אתנו בשלום, ובשביל זה יש כאן מדינת חוק ובתי משפט ומשטרה, שאמורה לאכוף את ההוראות האלה.

מירי רגב: ואם יש בעיה ולא מצליחים אז תשימו קיר, תעשו את הכל כדי שלא יהיה החיכוך הזה ותאפשרו גם לאלה וגם לאלה לעלות להר או שתבוא עם המלצה: אנחנו, כדי לשמור על הביטחון גם של המוסלמים וגם של היהודים נביא לימים כאלה וימים כאלה.

מירי רגב: תבוא עם משהו כדי שהחיכוך הזה לא ימשיך.

מירי רגב: המציאות הנוכחית היום היא שהם ממשיכים בצעדים שלהם, יהודים רוצים לעלות להר משום שזאת זכותם, אתם נמצאים באמצע ואתם אחראים על הסדר הציבורי ובסופו של דבר, לא מצליחים להביא את הסדר הציבורי.

מירי רגב: מתי יש סדר ציבורי?

מירי רגב: כשאין יהודים על ההר.

מירי רגב: כשאין יהודים על ההר גם לא צריכים אתכם שם.

מירי רגב: זהו, זאת המסקנה וצריך להגיד אותה בצורה ברורה, ואתם מחויבים להוריד דגלים של חמאס וחיזבאללה.

מירי רגב: מחויבים, זו הנחיה של היועץ המשפטי.

מירי רגב: אחרי כל כך הרבה זמן קיבלתי סוף סוף תשובה של היועץ המשפטי.

מירי רגב: הממ"ז יודע את זה, דיברנו על זה גם בדיון במזרח ירושלים – דגלים של חמאס, חיזבאללה, דאעש, כל ארגוני הטרור, לא יכולים להיות מונפים גם בהר הבית.

מירי רגב: בהר הבית בוודאי שצריך להיות מונף רק דגל השלום אם לא דיגלה של מדינת ישראל, חס וחלילה, אבל על זה לא נדבר עכשיו, נכון?

משה זלמן פייגלין: מירי זה אותו דגל.

משה זלמן פייגלין: אם יהיה דגל ישראל יהיה שלום.

מירי רגב: א.

מירי רגב: אני מבקשת שהיועץ המשפטי, אמרת שתכין הצעת חוק לענין המקוננות.

מירי רגב: אז בא נעזור למשטרה לעזור להם לסייע לעצמם לסדר הציבורי אז בא נביא הצעת חוק - -

דוד צור: שמה?

דוד צור: שאסור יהיה לקונן?

דוד צור: יש איסור לקונן?

דוד צור: יש התייחסות שלי בדוח לענין הזה.

דוד צור: הן לא מקוננות.

מירי רגב: תקשיב, הם לא עושים עם זה כלום.

מירי רגב: - -

יהודה גליק: מירי, יש חוק: התקהלות שמטרתה ליצור אימה עונשה שנתיים מאסר.

מירי רגב: רגע, הם לא יכולים - -

יהודה גליק: כתוב בחוק העונשין.

מירי רגב: מה שהוא אומר, שהוא לא יכול להוכיח שהקריאה שלה גורמת לבעיה של - -

<אבי ביטון: אמרתי שבחלק מהמקרים יש לנו קושי - -

יהודה גליק: שיבוא מישהו מהאו"ם.

יהודה גליק: ..

מירי רגב: אבי, משום שסוגיית הר הבית היא סוגיה מורכבת ורגישה, אז גם הכללים על הר הבית יכולים להיות אחרים.

מירי רגב: לשבת עם היועץ המשפטי, לשבת עם גורמים ממשרד המשפטים, לשבת עם המשטרה ולהגיד: פה, על ההר הזה לא יהיו התקהלויות, לא יהיו צעקות, לא יהיו משחקי כדורגל.

מירי רגב: מי שרוצה לבוא ולהתפלל, יבוא להתפלל באל-אקצה.

מירי רגב: מי שרוצה לבוא ולסייר יבוא לסייר ויצא החוצה.

מירי רגב: אבל כשאין מה הכללים והנורמות הנכונים שם, הם מנצלים התקהלויות ואתה עכשיו לא יכול להוכיח שההתקהלות שלהם "אללה הוא אכבר" זה באמת רק להגיד - -

משה זלמן פייגלין: מירי, נקודה עניינית רק לנושא הזה: אין בעיה שיצעקו "אללה הוא אכבר" בתוך מסגד אל-אקצה אבל טועה אבי כשהוא אומר בעצם שכל הר הבית הוא מסגד.

משה זלמן פייגלין: זה פשוט לא נכון.

משה זלמן פייגלין: כל הר הבית הוא מקום קדוש ואפשר להגיד להם - -

<אבי ביטון: לא נכון.

<אבי ביטון: המוסלמים מתייחסים למסגד אל-אקצה כמסגד כולו.

<אבי ביטון: כשמוסלמי אומר: מסגד אל-אקצה הוא לא מתכוון למבנה.

<אבי ביטון: הוא מתכוון - -

משה זלמן פייגלין: אבל אתה הריבון, לא הוא הריבון.

משה זלמן פייגלין: אנחנו יודעים את האמת.

יהודה גליק: גם כשהוא אומר "פלסטין" הוא מתכוון לכל הארץ.

<אבי ביטון: אתה אמרת מה מוסלמי אומר, אמרתי לך מה הוא חושב.

מירי רגב: היועץ המשפטי של הוועדה יבדוק את הסוגיה ואנחנו נעלה את זה גם ליועץ המשפטי של הממשלה ואנחנו נבדוק מה קורה בהתקהלויות בהר הבית הן חלק שצריך לאפשר אותן או שהן פגיעה בסדר הציבורי.

מירי רגב: המצב הנוכחי לא יכול להמשיך.

משה זלמן פייגלין: ירושלים קדושה לי.

משה זלמן פייגלין: אני יכול עכשיו להתחיל להתפלל ולסתום לך את הפה שלא תפריע לי?

משה זלמן פייגלין: אני לא יכול.

משה זלמן פייגלין: אותו סיפור בדיוק... יש מקום תפילה, זה המסגד, שיצעק כמה שהוא רוצה בתוכו.

מירי רגב: דבר נוסף - אני כן חושבת שמבקר המדינה צריך להביע את עמדתו למה שקורה בהר הבית.

מירי רגב: אני כן רוצה להפנות בקשה למבקר המדינה בענין הזה.

מירי רגב: אני מבקשת שהשר יגיע כעובדה.

מירי רגב: זה מה שהיועץ המשפטי כתב לי אז אני שמחה.

מירי רגב: בתחילת המושב הוא והמפכ"ל יגיעו, ויציגו כיצד הם מאמצים או לא מאמצים את דוח ועדת המשנה בענין הר הבית.

מירי רגב: זה יהיה כמובן חלק מהנושאים שהם ידברו עליו, המלצות הדוח.

מירי רגב: ואז, בהתאם לזה, אנחנו נחליט כוועדה יחד עם היועץ המשפטי של הכנסת מה הכנסת עושה מול שר או משרד שלא מתייחסים להנחיות וועדה.

מירי רגב: נשב עם אייל, היועץ המשפטי של הכנסת ונשב עם יולי.

מירי רגב: אני מרגישה שאנחנו מדברים, מדברים, מדברים והם עושים, עושים, עושים ובסופו של דבר, אי אפשר להתקדם.

מירי רגב: אני מקבלת עשרות סמאסים של יהודים שעומדים מחוץ להר הבית בשעות הביקור - -

<אבי ביטון: רוב ההמלצות מקובלות עלינו.

מירי רגב: יפה, אז תיישמו אותן.

<אבי ביטון: רובן ככולן מיושמות.

מירי רגב: אז מצוין, תבואו ותציגו את זה, תביאו את הוועדה לסיור ותראו שאתם מיישמים אותן.

מירי רגב: הרי אני, מה אכפת לי?

מירי רגב: הדבר הכי טוב שיכול להיות זה לבוא ולהגיד לכם "שאפו" שאזרחים יכולים לעלות להר, שמוסלמים יעלו להר ושהכל יהיה בסדר, והייתי עושה את הדיונים על דברים אחרים.

מירי רגב: אבל כשיש חוסר צדק ועיוות של צדק - זה מפריע לי כי אני רוצה שמרקם החיים של המוסלמים יהיה תקין אבל גם מרקם החיים של היהודים יהיה תקין.

מירי רגב: התפקיד שלכם זה לשמור על הסדר הזה, שיישמר גם בהר הבית.

מירי רגב: לכן, אני מבקשת שבתחילת המושב יגיע לכאן השר, וצריך להדגיש לו שזה לא נתון לשיקול דעתו.

מירי רגב: הוא צריך להגיע לפה עם המפכ"ל, ולתת לנו סקירה על יישום המלצות הוועדה של הר הבית.

מירי רגב: כמובן, נדבר גם על מזרח ירושלים ועל מרחב "קדם" ועל דברים אחרים אבל זה לא קשור לדיון הספציפי הזה.

מירי רגב: אני מאמינה, ואני גם הייתי עם הממ"ז בט' באב ואני מכירה אותך, אבי, ואני יודעת שאתם באמת רוצים לגרום שיהיה שקט וסדר.

מירי רגב: אני מאמינה שאתם תשתדלו, כמו בכל החגים האחרים, לאפשר ליהודים לעלות להר הבית.

מירי רגב: אבל מה לעשות?

מירי רגב: שנינו באנו מארגונים צבאיים מקצועיים, הירארכיים.

מירי רגב: אנחנו לא נבדקים ונבחנים על סמך המאמצים שלנו.

מירי רגב: אנחנו נבדקים ונבחנים על סמך התוצאות שלנו, והן צריכות להיות שבשעות ביקור של יהודים על ההר, מאה אחוז צריכים לעלות ואם יש שם התפרעויות, ההר צריך להיסגר לכולם.

מירי רגב: כך צריך להיות במדינה מתוקנת.

מירי רגב: זה שאנחנו עושים ניסיונות, זה ברור.

מירי רגב: זה שעושים מאמצים, זה ברור אבל צריכות בסוף להיות תוצאות.

מירי רגב: ועגמת הנפש של כל כך הרבה יהודים שבאים ורוצים לעלות להר וחוזרים משם כי לא היה ליווי, ומסיבות שמבחינתך יכולות להיות הכי נכונות בעולם, היא תופעה שאנחנו לא יכולים להמשיך להסכים לה.

מירי רגב: היא תופעה שאסור לנו להסכים לה, והתפקיד שלכם זה לאפשר שזה יקרה.

מירי רגב: זהו.

מירי רגב: אני מקווה שבחגי תשרי הקרובים הבאים עלינו לטובה יצליחו יהודים לעלות להר הבית, לבקר בהר הבית, ומוסלמים ימשיכו לעלות ולהתפלל בהר בית, ונצליח להביא לשלום על ההר בין היהודים ובין הערבים.

מירי רגב: חג שמח לכולם.